Zan fɔlɔ 4 AKKDC08 - Ne terisɔbɛw, mɔgɔ minw ko Nii - Bible Search\nZan fɔlɔ 3 Zan fɔlɔ 5\nZan fɔlɔ 4\nAla ta ni Sutana ta\n1Ne terisɔbɛw, mɔgɔ minw ko Nii Senuman b'u fɛ, aw kana la olu bɛɛ la. Nga aw k'u sɛgɛsɛgɛ fɔlɔ k'a filɛ ni Ala ta lo. Bari kirakolon caaman be diɲɛ na sisan. 2Aw be se ka Ala ka Nii lɔn nin cogo la: Ni mɔgɔ o mɔgɔ b'a fɔ ko Yezu Krista nana ka adamaden cogo yɛrɛ lo ta, o tigi ye Ala ta ye. 3Nga ni min be ban o ma, o tigi te Ala ta ye, Krista jugu lo, aw ye min nako mɛn ka kɔrɔ. Ayiwa, kabini sisan, a be diɲɛ kɔnɔ ka ban.\n4Ne deenw, aw kɔni ye Ala taw ye. Aw sera kira nunu kɔrɔ bari Nii Senuman be ni aw ye. Ale fanga ka bon ni Sutana ta ye, min be diɲɛ kɔnɔ. 5Olu kɔni ye diɲɛ nin taw ye. O la, u ka kuma ye diɲɛ ta ye, diɲɛ mɔgɔw le be mɛnni kɛ u fɛ fana. 6Anw kɔni, anw ye Ala taw ye. Mɔgɔ o mɔgɔ min be Ala lɔn, o tigi be mɛnni kɛ anw fɛ. Nga ni min te Ala ta ye, o te mɛnni kɛ an fɛ. A kɛra ten, Nii Senuman min ye tiɲɛtigi ye, an be se k'ale lɔn ka bɔ galontigɛla la.\nKanuya be bɔ Ala fɛ\n7Ne terisɔbɛw, aw ye ɲɔgɔn kanu bari n'i ko Ala, i ko ɲɔgɔn kanuya. Mɔgɔ o mɔgɔ b'a mɔgɔɲɔgɔn kanu, o tigi ye Ala deen ye, a be Ala lɔn. 8Nga ni min t'a mɔgɔɲɔgɔn kanu, o tigi te Ala lɔn. Bari n'i ko Ala, i ko kanuya le. 9Dencɛ kelenpe min be Ala fɛ, a y'o ci diɲɛ na waasa an ka balo ale barika la. Ala y'a ka kanuya yira an na ten le. 10Kanuya filɛ nin ye. A ma kɛ i n'a fɔ anw ye Ala kanu! Ale lo y'an kanu k'a Dencɛ ci an ma. An ka hakɛw yafara ale ka yɛrɛ saraka barika la.\n11Ne terisɔbɛw, ni Ala y'an kanu ten, an fana ka kan ka ɲɔgɔn kanu dɛ! 12- Mɔgɔ si ɲaa ma deli ka la Ala kan ka ye. Nga n'an be ɲɔgɔn kanu, o b'a yira ko Ala b'an fɛ. Ni Ala b'an fɛ, a ye kanuya min don an dusu la, o be kɛ ko dafanin ye.\n13An b'a lɔn ko Ala b'an fɛ, ani ko anw kɛra a taw ye, bari a y'a yɛrɛ Nii le di an ma. 14Faa Ala y'a Dencɛ ci diɲɛ na, waasa ka mɔgɔw kisi. Anw ɲaa lara o kan, anw b'o seereya kɛ. 15Ni mɔgɔ o mɔgɔ y'a fɔ ko Yezu ye Ala deen ye, o tigi ye Ala ta ye, ani Ala b'o tigi fɛ. 16Ala b'an kanu cogo min na, anw kɔni b'o lɔn, ani anw lara o la.\nN'i ko Ala, i ko kanuya. Ni mɔgɔ min b'a mɔgɔɲɔgɔn kanu, o tigi nɔrɔnin be Ala la, Ala fana be n'o tigi ye. 17Ni kanuya dafanin be an dusu la, an hakili bena sigi Ala ka kiti tigɛlon na. Bari Yezu Krista n'a Faa be ɲɔgɔn fɛ cogo min na, k'anw to diɲɛ nin kɔnɔ, an fana be ten. 18Kanuya be yɔrɔ min na, siranya te yen. Kanuyasɔbɛ be siranya ban. Bari ni siranya koo be fɔ yɔrɔ min na, o be jalakiko yira. Mɔgɔ min be siran, kanuyasɔbɛ te o tigi la.\n19Anw kɔni, kanuya b'an na, bari Ala le kɔnna k'an kanu. 20Ni mɔgɔ min y'a fɔ ko Ala koo ka di a ye k'a sɔrɔ a b'a mɔgɔɲɔgɔn kɔniya, o tigi ye galontigɛla ye. A ɲaa be a mɔgɔɲɔgɔn min na, n'a t'o kanu, a te se ka Ala kanu, a ɲaa te min na. 21Ayiwa, Krista ye cii min d'an ma, o filɛ nin ye, a ko: Ni Ala koo ka di mɔgɔ min ye, o tigi ka kan k'a mɔgɔɲɔgɔn fana kanu.


Luka 5 AKKDC08 - Loon dɔ la, ka Yezu to Zenezarɛti baa - Bible Search\nYezu b'a ka kalanden fɔlɔw wele\n(Mat 4.18-22; Mar 1.16-20; Zan 21.1-11)\n1- Loon dɔ la, ka Yezu to Zenezarɛti baa daa la, jama tun y'a lamini n'u be ɲɔgɔn ɲɔtiɲɔtira waasa ka Ala ka kuma lamɛn. 2A ye kurun fila ye bada la. Mɔnikɛlaw tun bɔra u kɔnɔ, u tun be u ka jɔɔw kora. 3Yezu donna o kurun nunu kelen kɔnɔ min tun ye Simɔn ta ye. A y'a ɲini Simɔn fɛ ko a ka taga ni kurun ye jii cɛmancɛ la dɔɔni. O kɔ, k'a siginin to kurun kɔnɔ, a y'a daminɛ tugu ka mɔgɔw kalan.\n4A tilara kuma na tuma min na, a y'a fɔ Simɔn ye ko: «Jii ka dun yɔrɔ min na, taga ni kurun ye o yɔrɔ la k'aw ka jɔɔ fili.»\n5Simɔn y'a jaabi ko: «Karamɔgɔ, an ye baara kɛ ka dugu gwɛ, an ma foyi sɔrɔ. Nga i ka kuma kosɔn, ne bena jɔɔ fili jii la.» 6O la, u ye jɔɔ fili. U ka jɔɔ ye jigɛ caaman minɛ fɔɔ jɔɔ daminɛna ka faranfaran. 7U y'u bolo kɛ ka u tɔɲɔgɔnw wele kurun dɔ nin kɔnɔ ko u ka na u dɛmɛ. Olu tagara, u ye kurun fila nunu bɛɛ fa jigɛ la fɔɔ kurunw tun be ɲini ka jigi jii jukɔrɔ. 8Simɔn Piyɛri y'o ye minkɛ, a y'a kunbiri gwan Yezu kɔrɔ k'a fɔ ko: «Matigi, kana gwɛrɛ n na, bari ne ye hakɛkɛla ye.»\n9A y'o fɔ bari a tun siranna. Ale ni minw tun be ɲɔgɔn fɛ kurun kɔnɔ, u bɛɛ tun siranna bari u ye jigɛ caaman sɔrɔ. 10Zebede dencɛw, Zaki ni Zan tun ye Simɔn baarakɛɲɔgɔnw ye, olu fana tun siranna. Nga Yezu y'a fɔ Simɔn ye ko: «Kana siran. Kabini sisan, i bena mɔgɔw le ɲini Ala ye.»\n11O tuma na, u segira ka na u ka kurunw bila bada la, k'u ka fɛɛnw bɛɛ to yen ka tugu Yezu kɔ.\n(Mat 8.1-4; Mar 1.40-45)\n12Ka Yezu to dugu dɔ la, cɛɛ dɔ fana tun be yen, farisogobana diginin tun b'a la. A ye Yezu ye tuma min na, a tagara biri a kɔrɔ k'a daali ko: «Matigi, n'i sɔnna, i be se ka ne kɛnɛya.» 13Yezu magara a la, k'a fɔ ko: «N sɔnna, kɛnɛya.» O yɔrɔnin bɛɛ, cɛɛ kɛnɛyara. 14- O kɔ, Yezu y'a gwɛlɛya a ma kosɔbɛ ko: «Kan'a fɔ mɔgɔ si ye ko ne le y'i kɛnɛya dɛ. Nga taga i yɛrɛ yira sarakalasebaga la. Musa ye saraka min koo fɔ saniyali faan fɛ, i k'o bɔ k'a yira mɔgɔw la ko i kɛnɛyara.»\n15O bɛɛ n'a ta, Yezu tɔgɔ bɔra ka taga ɲa fɔɔ mɔgɔ caaman tun be to ka taga u lajɛn a kɔrɔ waasa k'a ka kuma lamɛn, walima a k'u kɛnɛya. 16Yezu tun be to ka taga kongo kɔnɔ a kelen ka Ala daali yen.\n(Mat 9-18; Mar 2.1-12)\n17Loon dɔ, ka Yezu to mɔgɔw kalan na, *Fariziɲɛw ni sariya karamɔgɔ dɔw siginin tun be yen. U tun nana ka bɔ Galile ni Zude mara dugudenninw bɛɛ la, ani Zeruzalɛmu. Matigi Ala ka sebagaya tun be Yezu fɛ n'a be banabagatɔw kɛnɛya. 18Cɛɛ dɔw tagara ni muruku dɔ ye o yɔrɔ la. A lanin tun be dilan kan. U tun be cogo ɲinina ka don n'o cɛɛ ye soo kɔnɔ k'a bila Yezu ɲakɔrɔ. 19U ma cogo sɔrɔ ka don n'a ye jama kosɔn. O la, u yɛlɛla soo kunna k'o yɔrɔ dɔ walaka. Ka muruku nin to a ka dilan kan, u y'a jigi o woo fɛ jama cɛma ni juru ye Yezu ɲakɔrɔ. 20Yezu y'a ye k'o mɔgɔw lara ale la minkɛ, a y'a fɔ ko: «Cɛɛ, i ka hakɛw yafara.»\n21Sariya karamɔgɔw ni Fariziɲɛw y'a daminɛ ka miiri ko: «Nin ye jɔn ye n'a be Ala tɔgɔ cɛn ten? Jɔn le be se ka mɔgɔ ka hakɛw yafa a ma ni Ala kelen tɛ?»\n22Nga Yezu y'u ka miiriya lɔn k'a fɔ u ye ko: «Mun na aw be miiri ten? 23K'a fɔ muruku ye ko: ‹I ka hakɛw yafara,› walima k'a fɔ a ye ko: ‹Wili ka taama,› o kuma fila la, jumɛn fɔ ka nɔgɔ? 24Nga ne b'a fɛ aw k'a lɔn ko see be Mɔgɔ Dencɛ ye ka mɔgɔ ka hakɛw yafa k'a to diɲɛ na.» O la, a y'a fɔ muruku ye ko: «N b'a fɔ i ye, wili k'i ka dilan ta ka taga soo.»\n25O yɔrɔnin bɛɛ, cɛɛ nin wilila mɔgɔw ɲana k'a ka dilan ta ka taga soo. A tun be Ala tanu n'a be taga. 26U bɛɛ kabakoyara. U ye Ala tanu. U siranninba y'a fɔ ko: «An ye kabako ye bii dɛ!»\n(Mat 9.9-13; Mar 2.13-17)\n27O kɔ, Yezu bɔra yen, a ye lɛnpominɛla dɔ ye min tɔgɔ ko Levi, a siginin tun be lɛnpominɛlaw ka baarakɛyɔrɔ la. Yezu y'a fɔ a ye ko: «Tugu ne kɔ.» 28Levi y'a ka baara to yen ka wili ka tugu a kɔ.\n29O kɔ, Levi ye dumuniba labɛn a ka soo Yezu ye. Lɛnpominɛlaw ni mɔgɔ wɛrɛw tun be yen caaman. U tun be dumuni kɛra ni Yezu n'a kɔmɔgɔw ye. 30- *Fariziɲɛw n'u ka sariya karamɔgɔw tun be ŋunuŋununa. U ye Yezu ka kalandenw ɲininga ko: «Mun na aw be dumuni kɛ ka minni kɛ ni lɛnpominɛlaw ani hakɛkɛlaw ye?»\n31Yezu ye kuma ta k'u jaabi ko: «Mɔgɔ minw ka kɛnɛ, olu mako te furakɛla la, banabagatɔw le mako b'a la. 32Ne ma na mɔgɔtilenninw wele, nga ne nana hakɛkɛlaw le wele waasa u ka nimisa ka faran u ka kojuguw la.»\nYezu be kuma suun koo la\n(Mat 9.14-15; Mar 2.18-20)\n33Mɔgɔ dɔw y'a fɔ Yezu ye ko: «Zan ka kalandenw ni *Fariziɲɛw ka kalandenw be suun don tuma caaman ka Ala daali, k'a sɔrɔ e taw be dumuni kɛ ka minni kɛ.»\n34Yezu y'u jaabi ko: «Yala aw be se ka kɔɲɔcɛ teriw wajibiya ka suun don k'u ni kɔɲɔcɛ to ɲɔgɔn fɛ wa? 35Nga loon dɔ bena se, kɔɲɔcɛ bena bɔsi u la, u bena suun don o loon na.»\n36Yezu ye talen nin la u ye fana ko: «Mɔgɔ si te fanikura faran ka fani kɔrɔman bari n'a ye. N'o kɛra, fanikura cɛnna, kunkurunnin nin fana tena bɛn ni fani kɔrɔman ye. 37Mɔgɔ si te duvɛnkɛnɛ don foroko kɔrɔman kɔnɔ. N'o kɛra, duvɛnkɛnɛ bena foroko faran, foroko bena cɛn, duvɛn bena bɔn. 38Duvɛnkɛnɛ ka kan ka don forokokuraw le kɔnɔ. 39Ni mɔgɔ min delila duvɛnkɔrɔ min na, o tigi te duvɛnkɛnɛ fɛ, bari a b'a fɔ ko duvɛnkɔrɔ le ka di.»


Ɔrɔ 13 AKKDC08 - Mɔgɔ kelen kelen bɛɛ k'a yɛrɛ majigi - Bible Search\nƆrɔ 12 Ɔrɔ 14\nYɛrɛminɛcogo faamaw faan fɛ\n1Mɔgɔ kelen kelen bɛɛ k'a yɛrɛ majigi faamaw kɔrɔ olu minw b'an kunna, bari fangatigiya bɔra Ala fɛ, faama minw siginin be yen, Ala le ye olu bɛɛ sigi. 2O la, mɔgɔ min be ban faama ta ma, o tigi fana banna Ala ka fɔta le ma, o tigi fana be jalaki ben a yɛrɛ kan. 3Ni mɔgɔ min be koɲuman kɛ, o tigi man kan ka siran kititigɛlaw ɲa, min be kojugu kɛ, ale lo be siran. E b'a fɛ e kana siran faama ɲa wa? Banba ka koɲuman kɛ, faama bena tila k'i tɔgɔɲuman fɔ. 4Bari a be yen Ala ka baara le kama janko k'i seen bila siraɲuman na, nga n'i ye kojugu kɛ i ka siran, bari a sigikun ka maramafɛn d'a ma te dɔ wɛrɛ ye, ka kojugukɛlaw jalaki. N'a b'o kɛ tuma min na, a be Ala ka baara le kɛra k'a ka dimiko yira o tigi la. 5O la do, a kɛra wajibi ye mɔgɔ k'a yɛrɛ majigi faamaw kɔrɔ, o kana kɛ ko u bena i jalaki dama, nga janko i dusu kana i jalaki. 6O le kama, aw be nisara di, bari mɔgɔ minw b'a minɛna, olu ye Ala ka baarakɛlaw ye. 7- Fɛɛn min ka kan ka di mɔgɔ min ma, aw k'o di o tigi ma, nisara, ni wusuru ka kan ka di min ma, o ka di o tigi ma. Aw ka kan ka siran mɔgɔ min ɲa, aw ka siran o tigi ɲa, min ka kan ni boɲa ye, aw k'o boɲa.\n8Foyi kana sɔrɔ i n'i mɔgɔɲɔgɔn cɛ fɔɔ ɲɔgɔnkanuya, bari mɔgɔ min y'a mɔgɔɲɔgɔn kanu, o tigi ye sariya bɛɛ bato. 9- Sariya kuma minw b'a yira ko: «I kana kakalaya kɛ, i kana mɔgɔ faga, i kana soɲali kɛ, i ɲaa kana bɔ i tɔɲɔgɔn ka fɛɛn na,» ani o tɔɔ nunu bɛɛ be taga kɛ kuma kelen nin ye ko: «I k'i tɔɲɔgɔn kanu i n'a fɔ i yɛrɛ.» 10Kanuya be mɔgɔ min dusu la, o tigi te kojugu kɛ a mɔgɔɲɔgɔn na, o la sariya be se ka bato kanuya barika la.\nAn ka jija yann'an Matigi be kɔsegi ka na\n11An be waati min na, aw b'o lɔn. Sisan aw sinɔgɔbagatɔw, aw ye wili ka banba, an kisiwaati surunyana bii yɛrɛ ka tɛmɛ an y'an jigi la Krista kan waati min na. 12Dugu tilara ka ban, kɛnɛ be ɲini ka ci. O la, an ka dibidibiko dabila ka kogwɛnin kɛ. 13An ka taama tilenninya la i n'a fɔ mɔgɔ be taama cogo min na tilefɛ. An kana kɛ nugubatɔw ni dɔrɔtɔw ye. An k'an yɛrɛ kɔlɔsi kakalaya sifa bɛɛ ma, an kana kɛ kɛlɛtigɛlaw ye, ani keliya kana sɔrɔ an dusu la. 14Aw k'a to Matigi Yezu Krista ka koo ka sigi aw kɔnɔ, aw kana miiri farisogo koo la ka tɛmɛ janko nigɛjugu kana se aw kɔrɔ.


Krentiyɛn kɔrɔ ko di?\nAla bi yen wa? Jon lo ye Yezu Krista?\nƝiningali: Krentiyɛn kɔrɔ ko di?\nJaabili: Daɲɛ-gafe ɲafɔra ko Krentiyɛn ye “mɔgɔ min lanin lo ko Yezu ye Krista ye walima ka limaniya bla diina min lanin lo Yezu kuma nin na.” Hali ni o ɲafɔli nin ka ɲi, daɲɛ-gafew caman fana y’a ɲafɔ cogo min na, a kɔrɔ ma bɔ Ala ka kuma min ye tiɲɛ kuman nin y’a ɲafɔra cogo min. Layidu kura kɔnɔ o ye Yezu ka kalandew wele siɲɛ fila ko “Krentiyɛnw.” (Cidenw 11:26; 26:28; 1 Pɩyɛri 4:16). Ka Yezu ka kalandenw wele ko krentiyɛnw o daminɛna Antiyɔsi le (Cidenw 11:26) barisa o bilako, o ka baara ani o ka waajuliw tun ye komi Krista taa nin ye. Kumansɛn min o b’a wele ko “krentiyɛnw” kɔrɔ nɔgɔman ye “Krista ka antonw” walima “minw bi tugu Yezu kɔ.”\nTuman caman tɛmɛni, “Krentiyɛn” kumasɛn kɔrɔ tununan sisan, a kɛrɛ komi min ye diinɛ mɔgɔ ye ani ka kɛ Ala ka mɔgɔ ɲuman wala Yezu Krista ka kalanden min ye ɲuman walima ɲuman tɛ. Mɔgɔ caman minw ti ni Yezu Krista ka lannaya ye o b’o yɛrɛ kɛ komi Krentiyɛnw walasa o bi taa eglisi ra walima min be “Krentiyɛn” jamana kan. Bari ka ta eglisi kɔnɔ, ka se ka dɛsɛbagatɔw ladon, wala ka kɛ min nusɔn ka di o t’i kɛ Krentiyɛnw. Ka taa eglisi kɔnɔ t’i kɛ Krentiyɛnw komi ka taga garaaji ra t’i kɛ mɔbili ye. Ka kɛ eglisi mɔgɔ ye, ka taga tuman bɛɛ eglisi ra, ka dili kɛ eglisi ka baara kun kɔrɔ o t’i kɛ Krentiyɛn.\nBibulu b’a fɔ anw ye ko ɲumanw min an b’a kɛ ma kɛ ko Ala sɔnna anw na. Titi 3:5 y’a fɔ, “a y’an kisi. O ma kɛ an kɛwaliɲuman kɔsɔn, nga a ka makari le kɔsɔn a y’o kɛ, an ye niikura sɔrɔ jii kɔnɔ koli fɛ Nii Senuman barika la, sisan an ɲanaman lo Ala faan fɛ.” O ra, Krentiyɛnw ye mɔgɔ min segira ka wolo tugu Ala fɛ (Zan 3:3; 3:7, 1 Piyɛri 1:23) min y’a ka lannaya bla Yezu Krista kan. Efɛzikaw 2:8 b’a fɔ an ɲana ko: “Aw lar’a la minkɛ, o le y’a to aw kisira nɛɛma barikala, o te aw yɛrɛ seko ye, o ye Ala ka nili ye.”\nKrentiyɛn sɔbɛ ye mɔgɔ ye min y’a ka lannaya bla Yezu Krista kan ani baara min a y’a kɛ, ani tugu a ka saya gwengwen yiri kan anw ka jurumuw kama an’a kununi suuw cɛma tile sabanan lon. Zan 1:12 b’a fɔ an ɲana koo, “Nga minw sɔnn’a ma, ka l’a la, a ye se di olu ma ka kɛ Ala denw ye.” O y’i Krentiyɛn lɔn a ka kanuya mɔgɔw ra a n’a ka sɔn Ala la (1 Zan 2:4,10). O banni kɔ Krentiyɛn sɔbɛ ye Ala ka deen sɔbɛ le ye, Ala ka lukɔnɔmɔgɔ, ani mɔgɔ min ye nii kura sɔrɔ Yezu Krista kɔsɔn.\nAw sɔnnɔ Yezu la aw ye fɛn min kalan siti nin kɔnɔ? Nin aw sɔnna, aw ye “ne sɔnna Yezu ra bi” digi.\nAw bi sekɔ Julakan siti daminɛ kan\nAn bi se ka to ɲanamanya banbali kɔnɔ ni Ali ye\nAn bi se ka Ala ka yafa sɔrɔ cogo di\nAla bi yen wa?\nSira juman lo ye kisili sira nin ye?\nJon lo ye Yezu Krista?


Sar 18 AKKDC08 - Masaba y'a fɔ Musa ye ko: «A fɔ - Bible Search\n1Masaba y'a fɔ Musa ye ko: 2«A fɔ Isirayɛlidenw ye ko: Ne ye Masaba aw ka Ala ye. 3Aw tun be Ezipiti jamana min kɔnɔ, o yɔrɔ mɔgɔw tun be koo minw kɛ, aw kana o ɲɔgɔn kɛ. Ne be taga n'aw ye Kanaan jamana min kɔnɔ fana, aw kana olu ka kɛwaliw ɲɔgɔn kɛ, aw kana tugu u ka landaw kɔ. 4Aw ka ne ka kuma bato ka banba ka ne ka sariyaw mara. Ne le ye Masaba aw ka Ala ye.\n5- «Aw ka ne ka sariyaw ni ne ka kuma bato. Ni mɔgɔ min y'o kɛ, o tigi bena balo o barika la. Ne le ye Masaba ye.\n6«Aw cɛma, mɔgɔ si man kan ka jɛn n'a balima yɛrɛ yɛrɛ ye. Ne le ye Masaba ye.\n7«Aw kana jɛn n'aw baa ye, k'aw faa lɛɛbu. I baa lo, i kana jɛn n'a ye.\n8- «Aw kana jɛn n'aw faa ka muso ye, k'aw faa lɛɛbu.\n9- «Aw kana jɛn n'aw balimamuso ye fadenya la, walima badenya la, a wolola aw ka soo wo, walima soo wɛrɛ wo, aw kana jɛn n'a ye.\n10«Aw kana jɛn n'aw mamaden musoman ye, aw dencɛ denmuso, walima aw denmuso ta. O b'aw yɛrɛ lɛɛbu.\n11«Aw kana jɛn n'aw faa ka muso dɔ denmuso ye, min ye a woloden yɛrɛ yɛrɛ ye, bari aw balimamuso lo.\n12- «Aw kana jɛn n'aw tɛnɛmuso ye, ale ye aw faa balimamuso yɛrɛ yɛrɛ ye.\n13«Aw kana jɛn n'aw bamuso dɔgɔmuso, walima a kɔrɔmuso ye, ale ye i baa ka somɔgɔ yɛrɛ yɛrɛ ye.\n14«Aw kana jɛn n'aw facɛkɔrɔba, walima aw facɛfitini ka muso ye, k'a lɛɛbu, aw bamusofitini lo.\n15- «Aw kana jɛn n'aw biranmuso ye. Aw dencɛ ka muso lo. Aw kan'a lɛɛbu.\n16- «Aw kana jɛn n'aw kɔrɔ, walima aw dɔgɔ ka muso ye. O bena aw balimacɛ lɛɛbu.\n17- «Aw kana jɛn ni muso ye ka tila ka jɛn n'a denmuso ye. Aw kana jɛn n'o muso mamaden ye fana, a dencɛ deen, walima a denmuso deen. U ye a ka mɔgɔw yɛrɛ yɛrɛ ye, o ye mɔgɔkolonya ye.\n18«Aw kana aw muso kɔrɔmuso, walima a dɔgɔmuso furu, k'aw muso to sii la. O be keliya don u cɛ.\n19- «Aw kana jɛn ni muso ye a ka landa tuma na, bari a nɔgɔnin lo.\n20- «Aw kana jɛn n'aw mɔgɔɲɔgɔn ka muso ye k'aw yɛrɛ nɔgɔ a fɛ.\n21- «Aw kana aw deen si kɛ saraka ye *Milikɔmu ye. Aw kana ne, aw ka Ala tɔgɔ cɛn. Ne le ye Masaba ye.\n22- «Aw kana aw cɛɲɔgɔn ɲini i n'a fɔ muso, o ye koo kolon ye.\n23- «Cɛɛ kana begɛn ɲini i n'a fɔ muso k'a yɛrɛ nɔgɔ a fɛ. Jɛnɲɔgɔnya kana don muso ni begɛn cɛ, o ye koɲagaminin ye.\n24«Aw kana aw yɛrɛw nɔgɔ o koo nunu si la, bari ne be siya minw gwɛnna ka bɔ aw ɲafɛ, olu y'u yɛrɛ nɔgɔ ten le. 25O la, jamana nin nɔgɔra. O le y'a to ne y'u ka tilenbaliya sara, k'u gwɛn a ka bɔ jamana nin na.\n26«Aw kɔni ka kan ka ne ka sariyaw ni ne ka kuma bato. Dugulen fara lonan kan min be aw cɛma, aw kana o koo nunu si kɛ, minw ka go ne Masaba ye. 27Mɔgɔ minw tun be jamana nin kɔnɔ aw ɲa, olu ye o koo nunu bɛɛ kɛ, jamana nin nɔgɔra. 28Aw kana o kɛ, waasa ne kana aw gwɛn jamana nin na aw ka konɔgɔninw kosɔn, i n'a fɔ ne ye siya nunu gwɛn cogo min na, minw tun be aw ɲa yɔrɔ nin na. 29Ni mɔgɔ o mɔgɔ y'o koo goman nunu ɲɔgɔn dɔ kɛ, o kɛbaga bena gwɛn ka bɔ a ka mɔgɔw cɛma.\n30«Aw ka ne ka fɔta bato, janko koo dagabali minw tun be kɛ aw ɲa, aw kana o ɲɔgɔn si kɛ k'aw yɛrɛ nɔgɔ. Ne le ye Masaba aw ka Ala ye.»


Bibulu ka maanaw: Sanjiba, duniɲa bɛɛ kɔnɔ - Jehova Seerew ka ɛntɛrɛnɛti yɔrɔ daganin\nMINW tun tɛ kurun kɔnɔ, olu tora k’u ka koow kɛ i ko fɔlɔ la. U lanin tun t’a la fewu ko sanjiba bena na. N’a sɔrɔ u yɛrɛ tora ka Nuhun lɔgɔbɔ ka tɛmɛ fɔlɔ kan. Nka a ma mɛɛn, u y’u ka yɛlɛ dabila.\nSanji barila k’a daminɛ ka ben. Sanji tun be benna fanga la i n’a fɔ u be jii bɔnna ni soon ye. Nuhun tun ye tiɲɛn fɔ! Nka mɔgɔ si tun tɛ se ka don kurun kɔnɔ tugun. Jehova tun y’a datugu kosɔbɛ.\nA ma mɛɛn, jii ye kɛnɛbaw bɛɛ datugu. Jii cayara ka kɛ i ko kɔɔbaw. A tun be yiriw laben, ka kabakurubaw kolonkolon ani ka mankanba kɛ. Mɔgɔw jaa tigɛra. U yɛlɛla tintinw kan. Ee! N’u tun sɔnna ka mɛnni kɛ Nuhun fɛ ani ka don kurun kɔnɔ sanni a ka datugu sa! Nka o tun tɛ se ka kɛ tugun.\nJii tun be cayara ka taga dɔrɔn. Tile 40 ani suu 40, jii tun be bɔnna ka bɔ sanfɛ. A tora ka yɛlɛ kuluw kan, ani a ma mɛɛn, hali kulu jamanjanbaw datugura. O cogo la, mɔgɔw ni bɛgɛn minw tun tɛ kurun kɔnɔ, u bɛɛ sara i n’a fɔ Ala tun y’a fɔ cogo min na. Nka minw bɛɛ tun be kurun kɔnɔ, olu kisira.\nNuhun n’a dencɛw tun ye kurun dilan ka ɲɛ. Tuma min na jii y’a kɔrɔta, a fogonna jii sanfɛ. Loon dɔ, sanji tigɛra ani tile bɔra. Nin tun ye kabako ye dɛ! Dugukolo bɛɛ tun fara i ko kɔgɔjiba. Kurun dɔrɔn lo tun be yera jii sanfɛ.\nMɔgɔ jamanjanbaw tun tɛ yen tugun. U tun tɛna mɔgɔ si niin tɔɔrɔ tugun. U bɛɛ tun sara ka fara u bamusow ni mɔgɔ jugu tɔɔw kan. Nka u facɛw do?\nU facɛw tun tɛ adamadenw ye i n’a fɔ anw. U tun ye mɛlɛkɛw lo ye. Nka, u tun nana ɲɛnamaya kɛ dugukolo kan i ko adamadenw. O kama, tuma min na sanjiba nana, olu ma sa i n’a fɔ mɔgɔ tɔɔw. U ye adamadenw cogoya to yen ani u yɛlɛmana ka kɛ mɛlɛkɛw ye tugun ka yɛlɛ sanfɛ. Nka, Ala ma sɔn u ka kɛ ale ka mɛlɛkɛw cɛma tugun a ka denbaya kɔnɔ sankolo la. O la, u kɛra Sutana ka mɛlɛkɛw ye Bibulu be minw weele ko jinaw.\nO kɔ, Ala ye fɔɲɔ dɔ fiyɛ dugukolo kan ani jii y’a daminɛ ka jigi. Kalo duuru tɛmɛnin kɔ, kurun tagara lɔ kulu dɔ sanfɛ. Loon caaman tɛmɛna tugun, ani minw tun be kurun kɔnɔ olu tun be se ka kuluw kuun ye. Jii tora ka jigi dɔrɔn.\nNuhun ye kɔnɔ finman dɔ bila ka bɔ kurun kɔnɔ, a tɔgɔ ko kaankaan. A panna wagati dɔɔni, ani a kɔsegira ka na sabu a ma sigiyɔrɔ sɔrɔ. O kɔnɔ tora ka taga ka na ani ka sigi kurun kan.\nNuhun tun b’a fɛ k’a lɔn ni jii jara dugukolo kan. O kama, a ye jɛnɛtugan fana bila ka bɔ kurun kɔnɔ. Nka ale fana kɔsegira ka na sabu a ma sigiyɔrɔ sɔrɔ. Nuhun y’a bila ka taga kokura, ani a kɔsegira ka na ni yiri furaburu dɔ ye a daa la. O la, Nuhun y’a lɔn ko jii jigira. Nuhun ye jɛnɛtugan bila ka taga siɲɛ sabanan na, nka a ma kɔsegi ka na tugun sabu a y’a ye ko yɔrɔ jara.\nSisan, Ala kumana Nuhun fɛ ko: ‘Aw ka bɔ kurun kɔnɔ, e n’i denbaya ani bɛgɛnw ni kongosogow.’ U tun ye saan kelen ni kɔ kɛ kurun kɔnɔ. O la, an ka miiri k’a filɛ u ninsɔndiyara cogo min na ka bɔ kurun kɔnɔ ani k’a ye k’u kisira!\nZɛnɛzi 7:10-24; 8:1-17; 1 Piyɛri 3:19, 20.\nMun na mɔgɔ si tun tɛ se ka don kurun kɔnɔ sanji daminɛnin kɔ?\nJehova y’a to sanji benna suu ni tile joli, ani jii cayara fɔɔ ka se hakɛ juman ma?\nTuma min na jii y’a daminɛ ka dugukolo datugu, kurun kɛra di?\nYala mɔgɔ jamanjanbaw kisira sanjiba ma wa? Ani u facɛw kɛra cogo di?\nKalo duuru tɛmɛnin kɔ, kurun kɛra di?\nMun na Nuhun ye kaankaan bila ka bɔ kurun kɔnɔ?\nNuhun y’a lɔn cogo di ko jii jigira dugukolo kan?\nNuhun n’a ka denbaya ye saan kelen ni kɔ kɛ kurun kɔnɔ, o kɔ Ala ye mun lo fɔ a ye?\nZɛnɛzi 7:10-24 kalan.\nHalakili sera hakɛ juman ma dugukolo kan? (Zɛnɛzi 7:23)\nSanjiba jiiw ye wagati juman kɛ ka sɔrɔ ka ja? (Zɛnɛzi 7:24)\nZɛnɛzi 8:1-17 kalan.\nZɛnɛzi 8:17 b’a yira cogo di ko Jehova sagonata ma yɛlɛma dugukolo ta fan fɛ? (Zɛnɛzi 1:22)\nAn ka 1 Piyɛri 3:19, 20 kalan.\nTuma min na mɛlɛkɛ murutininw yɛlɛla sankolo la, kiti juman tigɛra u kan? (Zude 6)\nSee min be Jehova ye k’a ka mɔgɔw kisi, Nuhun n’a ka denbaya ka koo be an ka lanaya sabati o la cogo di? (2 Piyɛri 2:9)\nNuhun: A tun be tagama ni Ala ye\nKa kɔn sanjiba ɲɛ, duniɲa tun ka fari kosɔbɛ. Ka Nuhun to o duniɲa kɔnɔ, a y’a yira ko a tun be ni limaniya barikaman ye. A filɛ a ka kɛwalew be an nafa cogo min na bi.\nNuhun tun be tagama ni tiɲɛn Ala ye\nNuhun n’a muso ye gwɛlɛya jumanw lo sɔrɔ u deenw lamɔko la? Kurun dilanni koo la, u y’a yira cogo di ko u be ni limaniya ye?\nA ci dɔ ma A ci dɔ ma Maana 10nan: Sanjiba, duniɲa bɛɛ kɔnɔ


Bibulu ka maanaw: Dumuni sifa kura dɔ - Jehova Seerew ka ɛntɛrɛnɛti yɔrɔ daganin\nMƆGƆ nunu be mun lo tɔmɔna duguma ten? A bɔnin be sanbɛrɛ ma. A ka misɛn, a pɛtɛnin lo ani a gwɛnin lo. Nka sanbɛrɛ tɛ, dumunifɛn dɔ lo.\nIsraɛldenw bɔra Misira a ma kalo kelen bɔ fɔlɔ, u be kongokolon kɔnɔ sisan. Komi sɛnɛfɛn bɛrɛ tɛ falen yen, jama ŋunuŋununa ko: ‘N’an tun sara Jehova bolo Misira, o tun ka fisa! O yɔrɔ la kɔni, an tun be dumuni sifa bɛɛ dumu ka fa.’\nO kama Jehova y’a fɔ ko: “Ne bena dumuni jigi aw ye ka bɔ sankolo la i n’a fɔ sanji.” A y’o lo kɛ. O dugusagwɛ, tuma min na Israɛldenw ye o fɛɛn gwɛman bɔnnin ye, u ye ɲɔgɔn ɲininga ko: ‘Nin ye mun lo ye?’\nMusa y’a fɔ u ye ko: ‘Jehova be fɛɛn min di aw ma ka kɛ aw ka dumuni ye, o lo.’ Jama y’o weele ko MAANƐ. A tun ka timi i ko lidigɛ.\nMusa y’a fɔ jama ye ko: ‘Aw kelen kelen be se ka min dumu, aw k’o lo cɛ.’ U y’a kɛ ten sɔgɔma o sɔgɔma. Ni tile tun gwanna, maanɛ tɔɔ min tun be duguma, o tun be yeelen.\nMusa y’a fɔ fana ko: ‘Mɔgɔ si kana maanɛ dɔ mara sini kama.’ Nka dɔw ma mɛnni kɛ. I b’a lɔn fɛɛn min kɛra wa? U tun ye maanɛ min cɛ ka mara, o dugusagwɛ tumuw donna a la fɔɔ k’a kasa bɔ!\nNka Jehova y’a fɔ jama ye ko lɔgɔkun tile wɔɔrɔnan loon, u tun be se ka tile fila ta cɛ. Ani Jehova ko u ka dɔ mara o loon dugusagwɛ kama sabu ale tɛna a to dɔ ka ben tile wolonfilanan loon na. U tun mana maanɛ dɔ mara tile wolonfilanan kama, tumuw tun tɛ don a la ani a kasa tun tɛ bɔ! Nin fana tun ye kabako dɔ ye!\nIsraɛldenw ye saan minw bɛɛ kɛ kongokolon kɔnɔ, Jehova y’u balo ni maanɛ ye.\nƐkizɔdi 16:1-36; Nɔnburuw 11:7-9; Zozuwe 5:10-12.\nJaa nin kan, mɔgɔw be mun lo tɔmɔna duguma, ani o fɛɛn tɔgɔ ko di?\nMusa ye cikan juman lo di jama ma maanɛ tɔmɔni koo la?\nJehova y’a fɔ jama ye ko a ka mun lo kɛ lɔgɔkun tile wɔɔrɔnan loon na, ani mun kama?\nJehova tun be kabako juman kɛ ni maanɛ tun marala ka bila tile wolonfilanan kama?\nJehova y’a ka mɔgɔw balo ni maanɛ ye fɔɔ tuma juman?\nƐkizɔdi 16:1-36; Nɔnburuw 11:7-9 kalan.\nNi Jehova ye mɔgɔ dɔw sigi a ka baara la kerecɛn kafo kɔnɔ, Ɛkizɔdi 16:8 b’a yira cogo di ko an ka kan k’u bonya? (Eburuw 13:17)\nKongokolon kɔnɔ, mun lo tun be Israɛldenw hakili jigi loon o loon ko u ka koow tɛ ɲɛ Jehova kɔ? (Ɛkiz. 16:14-16, 35; Dut. 8:2, 3).\nA ka ntalen kumaw na, Yezu ye kɔrɔ juman di maanɛ koo ma, ani cogo juman na an be se ka nafa sɔrɔ o ‘sankolola dumuni’ na? (Zan 6:31-35, 40)\nZozuwe 5:10-12 kalan.\nIsraɛldenw ye maanɛ dumu fɔɔ saan joli, ani o ye u kɔrɔbɔ cogo di? An be kalan juman sɔrɔ o koo la? (Ɛkiz. 16:35; Nɔnb. 11:4-6; 1 Kor. 10:10, 11)


Kod 48 AKKDC08 - O koow tɛmɛnin kɔ, a fɔra Yusufu ye ko - Bible Search\nKod 47 Kod 49\nYakuba be duba kɛ Yusufu deenw ye\n1O koow tɛmɛnin kɔ, a fɔra Yusufu ye ko a facɛ man kɛnɛ. O la, Yusufu y'a dencɛ fila, Manase ni Efarayimu minɛ ka taga n'u ye. 2U y'a fɔ Yakuba ye tuma min na ko a dencɛ Yusufu nan'a fɛ, a jijara ka wili ka sigi a ka dilan kan.\n3- Yakuba y'a fɔ Yusufu ye ko: «Ka ne to Luzi, Kanaan jamana na, Setigi Ala y'a yɛrɛ yira ne la, ka hɛrɛ kɛ ne ye. 4A y'a fɔ ne ye ko a bena deenw di ne ma, ka ne kɔmɔgɔw caya kosɔbɛ ka ne kɛ siya caaman faa ye. Ko a bena jamana nin di ne kɔmɔgɔw ma, a ka kɛ olu ta ye kudayi. 5Ayiwa, sisan i dencɛ fila minw wolola Ezipiti jamana na sanni ne ka na i fɛ yan, olu bena jati ne taw ye. Efarayimu ni Manase bena kɛ ne taw ye i n'a fɔ Urubɛn ni Simeyɔn. 6Nga i bena deen minw sɔrɔ u kɔ, olu bena kɛ i yɛrɛ tɔgɔla taw ye. Olu bena u niyɔrɔ dugukolo sɔrɔ u kɔrɔcɛw tɔgɔ la. 7- Ne kɔsegitɔ ka bɔ Mezopotami jamana na, dusukasi ye ne sɔrɔ. Arasɛli sara sira la Kanaan jamana na, yɔrɔ dɔ la Efarata gɛrɛfɛ. Ne y'a suu don Efarata sira daa la yen.» Efarata le be wele bii ko Bɛtilehɛmu.\n8Yakuba ye Yusufu dencɛw filɛ k'a fɔ ko: «Nunu ye jɔn ni jɔn ye?» 9Yusufu y'a fɔ a faa ye ko: «Ala ye deen minw di ne ma yan, olu lo.» Yakuba ko: «U gwɛrɛ ne la, ne ka duba kɛ u ye.» 10O y'a sɔrɔ Yakuba ɲaa fanga tun dɔgɔyara kɔrɔya kosɔn, a tun te yeli kɛ ka ɲa. Yusufu ye u gwɛrɛ a la tuma min na, Isirayɛli y'u minɛ k'u nɔrɔnɔrɔ a yɛrɛ la. 11Isirayɛli y'a fɔ Yusufu ye ko: «Ne tun ko ne tena se k'i ye tugu. Sisan Ala y'a to ne ye i deenw fana ye.» 12Yusufu y'u bɔ a faa seen kanw k'a kunbiri gwan k'a ɲaa biri duguma. 13O kɔ, Yusufu ye Efarayimu minɛ a kinibolo la ka Manase minɛ a numanbolo la, ka taga n'u ye Isirayɛli fɛ. O tuma na, Efarayimu kɛra Yakuba numanbolo fɛ, Manase kɛr'a kinibolo fɛ. 14Nga Yakuba y'a kinibolo wili ka ta'a la Efarayimu kuun na, min ye dɔgɔcɛ ye, k'a numanbolo la Manase kuun na. A tun tugura k'o kɛ ten, k'a sɔrɔ Manase tun ye deen fɔlɔ ye. 15A ye duba kɛ Yusufu ye ko:\n«Ne faaw, Ibrayima ni Isiyaka\ntora Ala min ɲakɔrɔ,\nAla min kɛra ne kɔlɔsibaga ye\nne sii bɛɛ la fɔɔ ka se bii ma,\n16mɛlɛkɛ min ye ne kisi kojugu bɛɛ ma,\nale ka hɛrɛ kɛ deen nunu ye.\nAla k'a to u ka kɛ sababu ye ne tɔgɔ kana tunu.\nU ka kɛ sababu ye fana, ne mamacɛ Ibrayima ni ne faa Isiyaka tɔgɔw kana tunu.\nU kɔmɔgɔw ka caya kosɔbɛ dugukolo kan.»\n17Yusufu y'a ye ko a faa y'a kinibolo la Efarayimu kuun na minkɛ, o ma diya a ye. A y'a faa bolo minɛ ko a b'a bɔ Efarayimu kuun na k'a la Manase kuun na. 18A y'a fɔ a faa ye ko: «Baba, o tɛ. Nin le ye deen fɔlɔ ye, i kinibolo la ale kuun na.» 19A faa ma sɔn. A ko: «Ne y'a lɔn, n deen. Ne y'a lɔn, ale fana bena kɛ siya dɔ faa ye, a fana bena kɛ mɔgɔbaba ye. O bɛɛ n'a ta, a dɔgɔcɛ bena kɛ mɔgɔbaba ye ka tɛmɛ a kan, dɔgɔcɛ kɔmɔgɔw bena kɛ siya caaman ye.» 20- Yakuba ye duba kɛ u ye o loon na k'a fɔ ko:\n«Ni Isirayɛlidenw be duba kɛ tuma min na,\nu ben'a kɛ ten:\n‹Ala k'i kɛ i n'a fɔ Efarayimu ni Manase.› »\nA kɛra ten, Yakuba ye Efarayimu bila Manase ɲa.\n21O kɔ, Yakuba y'a fɔ Yusufu ye ko: «Ne be ɲini ka sa, nga Ala bena to aw fɛ ka kɔsegi n'aw ɲuman ye aw faso la. 22Ne be dɔ fara i ta kan, i ta ka tɛmɛ i balimaw taw kan. Ne be Sisɛmu dugu d'i ma, ne ye min minɛ amoriw fɛ murujan ani kala barika la.»


Matiyu 1 | DYU Bible | YouVersion\nYesu ta buruju\n1Yesu Kirisita ta buruju ye nin ye. Yesu bɔra Dawuda ta duruja ra, Dawuda bɔra Iburahima ta duruja ra.\n2Iburahima tun ye Isiyaka facɛ ye.\nIsiyaka tun ye Yakuba facɛ ye.\nYakuba tun ye Zuda facɛ ye, ani Zuda balemacɛ tɔw.\n3Zuda tun ye Perɛsi ni Zara facɛ ye. O bamuso tɔgɔ tun ye ko Tamari.\nPerɛsi tun ye Esiromu facɛ ye.\nEsiromu tun ye Aramu facɛ ye.\n4Aramu tun ye Aminadabu facɛ ye.\nAminadabu tun ye Naasun facɛ ye.\nNaasun tun ye Salimɔn facɛ ye.\n5Salimɔn tun ye Boozi facɛ ye. A bamuso tun ye Rahabu ye.\nBoozi tun ye Obɛdi facɛ ye. A bamuso tun ye Ruti ye.\nObɛdi tun ye Yese facɛ ye.\n6Yese tun ye masacɛ Dawuda facɛ ye.\nMasacɛ Dawuda tun ye masacɛ Sulemani facɛ ye; a bamuso tun ye Huri ta muso ye.\n7Masacɛ Sulemani tun ye Robohamu facɛ ye.\nRobohamu tun ye Abiya facɛ ye.\nAbiya tun ye Asafu facɛ ye.\n8Asafu tun ye Yosafati facɛ ye.\nYosafati tun ye Yoramu facɛ ye.\nYoramu tun ye Oziyasi facɛ ye.\n9Oziyasi tun ye Yotamu facɛ ye.\nYotamu tun ye Akazi facɛ ye.\nAkazi tun ye Ezekiyasi facɛ ye.\n10Ezekiyasi tun ye Manase facɛ ye.\nManase tun ye Amɔn facɛ ye.\nAmɔn tun ye Yoziyasi facɛ ye.\n11Yoziyasi tun ye Yekoniya facɛ ye, ani Yekoniya balemacɛ tɔw. O wagati le ra, o ka Izirayɛlimɔgɔw mina ka taga ni o ye jɔnya ra Babilɔni jamana ra.\n12Izirayɛlimɔgɔw taganin kɔ Babilɔni: Yekoniya tun ye Salatiyɛli facɛ ye.\nSalatiyɛli tun ye Zorobabɛli facɛ ye.\n13Zorobabɛli tun ye Abiyudi facɛ ye.\nAbiyudi tun ye Eliyakimu facɛ ye.\nEliyakimu tun ye Azɔri facɛ ye.\n14Azɔri tun ye Sadɔki facɛ ye.\nSadɔki tun ye Akimu facɛ ye.\nAkimu tun ye Eliyudi facɛ ye.\n15Eliyudi tun ye Elehazari facɛ ye.\nEleyazari tun ye Matan facɛ ye.\nMatan tun ye Yakuba facɛ ye.\n16Yakuba tun ye Yusufu facɛ ye.\nYusufu muso tɔgɔ le tun ye ko Mariyamu. O Mariyamu tɔgɔ le ka Yesu woro, min bɛ wele ko Kirisita*.\n17Ayiwa, k’a damina Iburahima ra fɔ ka taga se Dawuda ma, duruja tan ni naani le tɛmɛna. K’a damina Dawuda ra fɔ ka taga se Izirayɛlimɔgɔw minawagati ma ka taga jɔnya ra Babilɔni jamana ra, duruja tan ni naani le tɛmɛna. K’a damina Izirayɛlimɔgɔw minawagati ra ka taga Babilɔni fɔ ka taga se Kirisita ta wagati ma, duruja tan ni naani le tɛmɛna fana.\n18Ayiwa, Yesu Kirisita worocogo kɛra tan le: Mariyamu min kɛra a bamuso ye, ale tun ye Yusufu ta maminamuso le ye; nka Mariyamu nana kɔnɔ ta Nin Saninman* baraka ra k’a sɔrɔ a ni Yusufu ma jɛn fɔlɔ. 19A maminacɛ Yusufu tun ye mɔgɔɲuman ye minkɛ, ani a tun t’a fɛ ka Mariyamu tɔgɔ cɛn minkɛ, a ko a bɛ o furu ko dabla dogo ra. 20Ka Yusufu to o kow miiri ra, a nana Matigi ta mɛlɛkɛ dɔ ye siko ra; mɛlɛkɛ k’a fɔ a ye ko: «Yusufu, Dawuda mamaden, i kana siran ka Mariyamu ta k’a kɛ i muso ye, sabu a ka kɔnɔ min ta, o bɔra Nin Saninman ta sebagaya le ra. 21A bɛna dencɛ le woro; i bɛna a tɔgɔ la ko Yesu#1.21 Yesu tɔgɔ kɔrɔ ye ko: Kisibaga., sabu ale le bɛna a ta mɔgɔw kisi ka bɔ o ta jurumunw na.» 22O kow bɛɛ kɛra minkɛ, Matigi Ala ta cira tun ka kuma min fɔ, o kɛra can ye, ko:\n23«Sunguru bɛna kɔnɔ ta ka dencɛ woro,\no bɛna a tɔgɔ la ko Emanuwɛli#Nin kuma fɔra Ezayi 7.14..»\n(Emanuwɛli, o kɔrɔ le ye ko Ala bɛ ni an ye). 24Yusufu wurira sunɔgɔ ra minkɛ, Matigi ta mɛlɛkɛ ka min fɔ a ye, a ka o kɛ. A ka Mariyamu ta ka na a ta so, ka a kɛ a muso ye. 25Nka Yusufu ma jɛn ni a ye fɔ ka taga Mariyamu jigiwagati se; a jigira dencɛ ra, Yusufu ka a tɔgɔ la ko Yesu.


Ebu 5 AKKDC08 - Sarakalasebagaw kuntigiba be woloma ka - Bible Search\nEbu 4 Ebu 6\n1Sarakalasebagaw kuntigiba be woloma ka bɔ jama cɛma ka sigi ka jama ni Ala cɛ koow ɲanabɔ, ani ka sarakaw ni sɔnnifɛnw di Ala ma hakɛw yafako la. 2Mɔgɔ minw te foyi lɔn n'u be to ka fili, a be se k'olu dɛmɛcogo lɔn. Bari ale fana be dɛsɛ. 3- O kama, a ka kan ka sarakaw bɔ Ala ye, ale ni jama ka hakɛw kosɔn. 4- Mɔgɔ t'o tɔgɔ nin sɔrɔ a yɛrɛ ma, nga Ala le b'o d'a ma i n'a fɔ Arɔn ta kɛra cogo min na.\n5- O la, a ma kɛ i n'a fɔ ko Krista le ye sarakalasebagaw kuntigibaya tɔgɔ la a yɛrɛ kan dɛ. Nga Ala min y'a fɔ a ye ko:\n«I ye ne Dencɛ ye,\nne le y'i wolo bii,»\nale lo y'a d'a ma. 6- Ala y'a fɔ fana ko:\n«Ele, i kɛra sarakalasebaga ye waati bɛɛ\nMɛlikisedɛki cogo la.»\n7- Yezu tun be diɲɛ na tuma min na, Ala min be se k'a kisi saya ma, a ye ale dali kosɔbɛ ni mankanba ni ɲaji ye. A ka yɛrɛmajigi kosɔn, a ka dalili minɛna. 8A n'a ka Aladenya bɛɛ, a sɔnna Ala sago ma a ka tɔɔrɔ seen fɛ. 9O le y'a to a ka koo bɛɛ dafara ten tuma min na, mɔgɔ minw bɛɛ be mɛnni kɛ a fɛ, a kɛra olu bɛɛ kisibaga ye tuma bɛɛ. 10Bari Ala yɛrɛ le y'a kɛ sarakalasebagaw kuntigiba ye i n'a fɔ Mɛlikisedɛki.\nKrista ka jama kɔgɔnin\n11Koo caaman be yen k'a fɔ sarakalasebagaw kuntigiba nin ka koo la. Nga a bena fɔ cogo min na, n'aw b'a faamu, o le ka gwɛlɛ, bari aw te koo faamu joona. 12Kabini tumajan, aw tun ka kan ka kɛ tɔw kalanbagaw ye. Nga Ala ka koo minw faamu man gwɛlɛ, aw b'a fɛ mɔgɔ k'aw kalan n'o ye halibi. Aw kɛra denɲɛninw ye minw be siin min. Aw te se dumuni gwiliman kɔrɔ! 13- Sinminbaga ye denmisɛn ye, a te se ka koɲuman ni kojugu lɔn ka bɔ ɲɔgɔn na. 14Nga mɔgɔkɔrɔbaw be dumuni gwiliman dumu. U delila o la minkɛ, u ye hakili sɔrɔ ka ɲumaman ni juguman lɔn ka bɔ ɲɔgɔn na.


Nowanburukalo 10, 2019\nYesu woro ra Bɛtilɛhɛmu. Kiraya minw bɛ fɔra Yesu Kirisita ko ra o bɛɛ dafara fo kiraya minw tora a ta nali ko ra. Kana miiri ko Yesu Kirisita nali dugukolo kan o kɛra ten kun fɛ ko ye, o bɛɛ tun labɛnna Ala fɛ waasa adamaden ka kisi ni a lara a ra tigi tigi.


Gal 1 AKKDC08 - Ne Pɔli min ye ciden ye, o ma kɛ mɔgɔw - Bible Search\nGal int Gal 2\n1Ne Pɔli min ye ciden ye, o ma kɛ mɔgɔw sababu la, walima adamaden dɔ barika la, nga o ye Yezu Krista sago ye n'a Faa Ala min y'a kunun a sanin kɔ. 2Ne n'an balima minw bɛɛ be yan, an le be bataki nin cira Krista ka jamakulu ma minw be Galati mara la. 3An Faa Ala n'an Matigi Yezu Krista ka nɛɛma ni hɛrɛ kɛ aw ye. 4Ale Krista min y'a yɛrɛ nii di k'an kunmabɔ an ka hakɛw la, waasa k'an tila ka bɔ bii diɲɛ juguman nin bolo, ka kɛɲɛ n'an Faa Ala sago ye. 5Boɲa ka la ale kan waati bɛɛ la. Amiina.\nGalatikaw ni kibaru diman\n6Ala min y'aw wele Krista ka nɛɛma barika la, aw banna ale la joona joona, ka tugu kibaru diman wɛrɛ kɔ, o ye ne kabakoya kosɔbɛ. 7Tiɲɛ lo, kibaru diman wɛrɛ te yen, nga mɔgɔ dɔw be sɔrɔ aw cɛma minw b'aw ɲagami. U b'a fɛ ka Krista ka kibaru diman yɛlɛma. 8Ni mɔgɔ dɔ, hali anw yɛrɛ, walima Ala ka mɛlɛkɛ dɔ, ye kibaru diman wɛrɛ fɔ aw ye, min be danna an ka fɔlɔta la, o tigi danganin lo. 9An tun y'o fɔ ka kɔrɔ, ne fana b'a fɔ tugu ko ni mɔgɔ dɔ ye kibaru diman wɛrɛ fɔ aw ye, n'o ma kɛ kelen ye n'an ka fɔlɔta ye aw tun sɔnna min ma, o tigi danganin lo. 10O tuma na, sisan a fɔra ko ne b'a fɛ ne koo ka diya mɔgɔ ye wa, walima Ala ye? Walima ne b'a fɛ ka mɔgɔ diyanako le kɛ? Ni ne tun b'a fɛ k'o kɛ, ne tun tena kɛ Krista ka baarakɛla ye.\nMatigi ye Pɔli wele cogo min na\n11N balimaw, ne b'a fɛ aw k'a lɔn ko ne ye kibaru diman min fɔ aw ye, o ma bɔ adamaden na. 12Ne m'o sɔrɔ mɔgɔ si fɛ, mɔgɔ si fana ma ne kalan o la, nga Yezu Krista yɛrɛ le y'o yira ne la.\n13- Ne tun be cogo min na fɔlɔfɔlɔ, zuwifu ka Alasira taama na, aw y'o mɛn! Minw lara Ala la ne tun be olu tɔɔrɔ kosɔbɛ. Hali ne tun b'a fɛ o koo ka dabila pewu. 14- Zuwifuw ka Alasira taamako faan fɛ, ne fana tun tɛmɛna n tɔɲɔgɔn caaman kan, bari ne jijanin tun be ne faaw ka landakow la kosɔbɛ. 15Sanni ne baa ka ne wolo, Ala ye ne woloma ka bila, a diyara a ye ka ne wele fana a ka nɛɛma barika la. 16- A y'a Dencɛ yira ne la, waasa ne k'a koo fɔ siya wɛrɛw ye. O la, o yɔrɔnin bɛɛ, ne ma adamaden ka ladili kɔnɔ. 17N fana ma taga Zeruzalɛmu, ka ciden fɔlɔw ye. Ne ye sira minɛ ka taga Arabi jamana na fɔlɔ, o kɔ, n segira ka na Damasi tugu. 18- O kɔ, saan saba tɛmɛna ne ka sɔrɔ ka taga Zeruzalɛmu, waasa n ka se ka Piyɛria lɔn. Ne ye tile tan ni duuru dama kɛ n'a ye. 19Ni ale tɛ, ne ma ciden wɛrɛ ye tugu, n'a ma kɛ Matigi dɔgɔcɛ Zaki dama ye. 20Ne be koo minw bɛɛ fɔra aw ye, Ala b'a lɔn ko ne te galon tigɛra. 21O kɔ, n tɛmɛna ka taga Siri ni Silisi jamana na. 22Krista ka jamakulu minw tun be Zude mara la, olu tun te ne lɔn. 23U tun y'a mɛn dɔrɔn ko mɔgɔ min tun be olu tɔɔrɔla fɔlɔfɔlɔ n'a tun b'a fɛ o koo ka dabila pewu, ko ale fana b'o koo fɔra sisan. 24A kɛra ten, u tun be Ala tanu ne kosɔn.


Zan 15 AKKDC08 - A y'a fɔ tugu ko: «Ne le ye - Bible Search\nYezu ko ale ye ɛrɛzɛnsun ye\n1A y'a fɔ tugu ko: «Ne le ye *ɛrɛzɛnsunsɔbɛ ye, n Faa le y'a tigi ye. 2Bolo minw bɛɛ te deen kɛ, a bena olu tigɛ k'o bɔ yen. Ni bolo min be deen kɛ, a bena olu gɛrɛfɛ bolo misɛmanw bɔ, janko a ka se ka deen caaman kɛ ka tɛmɛ fɔlɔ kan. 3Aw saniyara ka ban ne ka kuma kosɔn ne ye o min fɔ aw ye. 4Aw ye to ni ne ye i n'a fɔ ne be n'aw ye cogo min na. Yiribolo te se ka tigɛ ka to a kelen na ka se ka deen kɛ cogo min na a yɛrɛ ma, o cogo kelen na fana, n'aw ma to ne fɛ, aw te se ka foyi kɛ. 5Ne ye ɛrɛzɛnsun ye, aw y'a bolow ye. Ni mɔgɔ min tora ne fɛ, ni ne fana be a tigi fɛ, o tigi bena se ka baara caaman kɛ.f Ala ye, bari ni ne sababu tɛ, aw te se ka foyi kɛ aw yɛrɛ ma. 6Ni mɔgɔ min ma sɔn ka to ne fɛ, o tigi kɛra i n'a fɔ yiribolo tigɛnin, u b'a fili kɛnɛma a be ja, u b'a ta k'a don tasuma na a be jɛni. 7N'aw tora ne fɛ, ani ne ka kuma tora aw kɔnɔ, aw be fɛɛn min fɛ, aw k'o daali aw bena o sɔrɔ. 8Ni aw ye baara caaman kɛ, o le ben'a to n Faa be boɲa sɔrɔ, ani aw fana be kɛ ne ka kalandenw ye. 9N Faa ye n kanu cogo min na, ne fana ye aw kanu ten. Aw ye to o kanuya kelen na. 10N'aw be ne ka ciiw bato, aw fana be to ne ka kanuya la, i n'a fɔ ne be n Faa ka ciiw bato cogo min na ka to a ka kanuya la.\n11Ne y'o koo nunu fɔ aw ye janko aw ka nisɔndiya sɔrɔ ne fɛ, ani aw ka nisɔndiya kosɔbɛ.\n12- «Ne ka cii ye nin ye, aw ka ɲɔgɔn kanu i n'a fɔ ne y'aw kanu cogo min na. 13K'i yɛrɛ nii di i teriw kosɔn, kanuya wɛrɛ te yen min ka fisa n'o ye. 14Aw ye ne teriw ye ni aw be sɔn ka ne ka cii bato. 15Ne t'aw wele tugu ko baaradenw, bari baaraden t'a kuntigi ka koo kala ma. Ne b'aw wele n teriw, bari ne ye fɛɛn min bɛɛ mɛn n Faa fɛ, ne y'o bɛɛ yira aw la. 16A ma kɛ ko aw le ye ne woloma, ne le y'aw woloma k'aw bila janko aw ka taga baara caaman kɛ, ani o baara nafa ka to,g janko aw mana fɛɛn o fɛɛn daali n Faa fɛ ne tɔgɔ la, a k'o di aw ma. 17Ne be min ɲini aw fɛ o ye nin ye: aw ka ɲɔgɔn kanu.»\nYezu ka kalandenw kɔniyakun\n18«N'aw y'a ye ko diɲɛ mɔgɔw b'aw kɔniya, aw ka l'a la ko u kɔnna ka ne le kɔniya. 19N'aw tun ye diɲɛ ta ye, diɲɛ mɔgɔw tun bena aw kanu, nga aw te diɲɛ ta ye. Ne le y'aw woloma ka bɔ diɲɛ mɔgɔw la, o le kama, diɲɛ mɔgɔw b'aw kɔniya. 20- Aw y'aw hakili jigi ne ka kuma nin na. N tun y'a fɔ aw ye ko baaraden man fisa n'a kuntigi ye. N'u ye ne tɔɔrɔ, u bena aw fana tɔɔrɔ. N'u ye ne ka kuma bato, u bena aw fana ta bato. 21U bena o bɛɛ kɛ aw la ne kosɔn bari u ma ne cibaga lɔn. 22Ni ne tun ma na ka kuma u fɛ, u tun tena jati hakɛkɛlaw ye, nga sisan yɛrɛ u ka hakɛ jatira ka ban. 23Mɔgɔ min be ne kɔniya, o tigi be n Faa fana kɔniya. 24Mɔgɔ wɛrɛ ma se ka koo minw kɛ, ni ne tun ma na k'o ɲɔgɔn kɛ u cɛma, u ka hakɛ tun tena kɛ u kunna, nga u y'o bɛɛ ye, o bɛɛ n'a ta, u be ne ni n Faa kɔniya tugu. 25- Nga kuma min fɔra u ka sariyasɛbɛ kɔnɔ, fɔɔ o ka kɛ. A fɔra ko: ‹U ye ne kɔniya ni kuun t'a la.›\n26Ne bena Dɛmɛbaga min sɔrɔ n Faa fɛ k'a ci aw ma, ale min ye Tiɲɛtigi ye, n'a nana tuma min na, a bena ne koo fɔ aw ye. Nii min be bɔ Ala fɛ. 27Aw fana, aw bena ne koo fɔ, bari aw tun be ni ne ye kabini ne ka baara daminɛ na.


I be ni nii banbali ye wa?\nƝiningali: I be ni nii banbali ye wa?\nJaabili: Bibulu ye sira tilennnin lo yira min ye nii banbali sira ye. Fɔlɔ, an kan ka lɔn k’anw ye jurumu ko kɛ Ala la: “Bari mɔgɔ bɛɛ ye hakɛ kɛ, u yɔrɔ janyana Ala ka nɔɔrɔ.” (Ɔrɔmukaw 3:23). An bɛɛ yi koo kɛ min man di Ala ye, nin b’a yira ko anw ka kan ka ni Ala ka tɔɔrɔ ye. Komi anw bɛɛ ye jurumu ko lo kɛ Ala la, an ka kan ni ɲangili banbali ye. “Bari hakɛ sara ye halakili ye, nga Ala ka nilifɛn ye nii banbali ye an ka Matigi Yezu Krista barika la.” (Ɔrɔmukaw 6:23).\nO tuman, Yezu Krista, min hakɛ kɛ ka ye (1 Piyɛrie 2:22), Ala ka deen kelepe min bi n’a ye waati (Zan 1:1,1’) min saya ye anw ka ɲangili sara ye. “Nga Ala y’a yira an na ko b’an kanu. K’an to an ka hakɛ la, Krista sara an kosɔn.” (Ɔrɔmukaw 5:8). Yezu Krista sara gwengwen yiri kan (1 Zan 19:31-42), ka anw ka ɲangili nin minɛ (2 korɛntikaw 5:21). Tile saba kɔfɛ a kunnuna suuw cɛma (1 Korɛntikaw 15:1-4), k’a kunnawolo yira ni hakɛ ani saya ye. “A ka makarila an na kosɔbɛ k’an kɛ danfɛnkura ye ka jigi ɲanaman di an ma Yezu Krista ka kununni barika la ka bɔc kaburu la.” (1Piyɛri 1:3).\nNi lannaya ye, anw ka kan ka yɛlɛma ni anw ka ye ko ni Krista – mɔgɔ min lo, a ye min kɛ, mun kama a y’a kɛ- kisili kama (Cidenw 3:19). Ni an ye lannaya bla a kan, ka la a ra ko a ka saya gwengwen yiri kan bi an ka hakɛ nin tɔɔrɔ sara, an be yafali sɔrɔ ani ka daa ta nii banbali kan arijana kɔnɔ. “Ala ye diɲɛ kanu haali, fɔɔ a y’a Deen kelepe ci mɔgɔw ma, waasa ni min y’a jigi la a kan, o tigi kana halaki, nga o ka nii banbali sɔrɔ.” (Zan 3:16). “N’I sɔnna ka fɔ ko ko Yezu ye Matigi ye ani ka l’a la ko Ala y’a kunun a sanin kɔ, e bena kisi.” (Ɔrɔmukaw 10:9). Lannaya drɔn Yezu ye baara min kɛ gwengwen yiri kan o le ye nii banbala sira kelen ye! “Aw lar’a la minkɛ, o le y’a to aw kisira lanɛɛma barika la, o te aw yɛrɛ seko ye, o ye Ala ka nili ye. O ma kɛ aw ka kɛwali sababu la, janko mɔgɔ si ti se k’a yɛrɛ bonya.” (Efɛzikaw 2:8-9).\nNi i sɔnna Yezu Krista ra ko I ka Kisiba lo, segi nin seli nin kan. Kana ɲina, ko ni I segira nin seli nin kan walima seli dɔ wɛrɛ ko i bena kisi. Krista drɔn ka lannaya o lo bi kisi. Nin seli lo ye cogo ye ka yira Ala la ko I b’a barikala ka y’I e kisi. “Ala, ne b’a lɔn ko ne ye hakɛ ta ele kan, ne b’a lɔn ko ne ka kan ni ɲani ye. Nga Yezu ye ne ka ɲani minɛ ne tun ka kan nin min ye walasa ne ka lannaya ale kan ne ka yafali sɔrɔ aw fɛ. Ne i lanin lo a kan walasa n ka kisi sɔrɔ. Aw barika aw ka barika ani aw ka yafali kosɔn- aw ye nii banbali ni di ne ma! Amiina!”


Eze 11 AKKDC08 - O kɔ, Masaba ka Nii ye ne kɔrɔta ka - Bible Search\nEze 10 Eze 12\n1O kɔ, Masaba ka Nii ye ne kɔrɔta ka taga ni ne ye Masaba ka soo donda la, min sinnin be kɔrɔn ɲafan fɛ. Ne ye mɔgɔ mugan ni duuru ye o donda la. Ne ye Azuri dencɛ Yazaniya ni Benayawu dencɛ Pelatiyawu ye u cɛma, olu le tun ye jama ɲamɔgɔw ye. 2Masaba y'a fɔ ne ye ko: «Adamaden, mɔgɔ nunu le be kojugu latigɛra, u be ladilijugu dira dugu nin kɔnɔ. 3U b'a fɔra ko: ‹Soo lɔwaati ma se fɔlɔ. Dugu nin ye daga ye, anw ye sogo ye.› 4O la, i ka kiraya kɛ u kama, adamaden, kiraya kɛ.»\n5O kɔ, Masaba ka Nii jigira ne kan tugu k'a fɔ ne ye ko ne k'a fɔ ko, Masaba ko: «Isirayɛlidenw, aw be kuma min fɔra, ne b'o lɔn. Ne b'aw ka miiriya lɔn. 6Aw ye mɔgɔ caaman faga dugu nin kɔnɔ k'a bulɔnw fa ni suuw ye. 7O la, ne Matigi, Masaba ko: Aw ye mɔgɔ minw faga dugu kɔnɔ, olu le ye sogo ye, dugu nin le ye daga ye. Ne bena aw gwɛn ka bɔ a kɔnɔ. 8Aw be siran murujan ɲa kɛ. Ne ben'a kɛ u be na aw kama n'a ye. Ne Matigi, Masaba le ko ten. 9Ne bena aw gwɛn ka bɔ dugu nin kɔnɔ k'aw don lonanw bolo, ne bena aw jalaki. 10U bena aw faga ni murujan ye, ne bena aw jalaki Isirayɛli jamana kɔnɔ. O tuma na, aw ben'a lɔn ko ne ye Masaba le ye. 11Dugu nin tena kɛ daga ye aw fɛ tugu, aw tena kɛ a kɔnɔ sogo ye. Ne bena aw jalaki Isirayɛli jamana kɔnɔ. 12O tuma na, aw ben'a lɔn ko ne ye Masaba le ye. Aw ma ne ka fɔta ni ne ka kolatigɛninw kɛ, fɔɔ aw y'aw lamini siyaw ka kɛwaliw ɲɔgɔn kɛ!»\n13Ka ne to kirayakuma fɔli la, Benayawu dencɛ Pelatiyawu sara. Ne lara ka n ɲaa biri duguma ka kule k'a fɔ ko: «Ee, Matigi, Masaba! Isirayɛliden tɔɔ minw tora, i bena olu bɛɛ le halaki wa?»\nAla bena Isirayɛlidenw tɔɔ lajɛn\n14Masaba kumana ne fɛ ko: 15«Adamaden, Zeruzalɛmukaw b'a fɔra i yɛrɛ ka mɔgɔw Isirayɛlidenw bɛɛ lajɛnnin ye ko: ‹Aw kana gwɛrɛ Masaba la, aw ye to yɔrɔjan, bari jamana nin dira anw le ma ka kɛ an niyɔrɔ ye.› 16O la, i k'a fɔ u ye ko ne Matigi, Masaba ko: Ne y'u gwɛn ka taga yɔrɔjan, siya wɛrɛw cɛma, k'u jɛnsɛ jamana wɛrɛw la, nga u tagara jamana minw na, ne be n'u ye o yɔrɔw la waati dɔɔni kɔnɔ. 17O la, i k'a fɔ u ye ko ne Matigi, Masaba ko: Ne bena aw lajɛn ka bɔ siya wɛrɛw cɛma, aw jɛnsɛna ka taga jamana minw na, ne bena aw lajɛn ka bɔ o jamana nunu na ka Isirayɛli jamana di aw ma tugu. 18N'u kɔsegira jamana nin kɔnɔ tuma min na, aw bena u ka josɔnko n'u ka murutiko bɛɛ ban.\n19- «Tulogwɛlɛya min b'aw la, ne bena o ban ka nikura don aw la, ka hakiliɲuman d'aw ma 20janko aw ka ne ka kolatigɛninw ni ne ka fɔtaw bato ka ɲa. Aw bena kɛ ne ka mɔgɔw ye, ne bena kɛ aw ka Ala ye. 21Nga mɔgɔ minw be nɔrɔ u ka joow, n'u ka josɔnko la, ne bena olu ka kɛwaliw doni la u yɛrɛ kan. Ne Matigi, Masaba le ko ten.»\nMasaba ka nɔɔrɔ be Zeruzalɛmu bila\n22- O kɔ, *serubɛn nunu y'u gamanw kɔrɔta, seen nunu tun be u kɔrɔ. Isirayɛli ka Ala ka nɔɔrɔ tun be u kunna. 23Masaba ka nɔɔrɔ nin wilila ka bɔ dugu kɔnɔ ka taga lɔ dugu kɔrɔn ɲafan fɛ kulu kan. 24Ala Nii ye ne kɔrɔta ka taga ni ne ye Babilɔni, Isirayɛlidenw fɛ olu minw tun tagara jɔnya la. Ne ye koo nunu ye Ala Nii barika la. Fɛɛn min tun yirala ne la, o wilila sanfɛ ka ne to yen. 25Masaba ye koo minw bɛɛ yira ne la, ne y'o bɛɛ fɔ Isirayɛlidenw ye.


Hɛɛrɛ sɔrɔcogo denbaya kɔnɔ | Bibulu ka kalan\nYala Ala tun b’a fɛ nin lo ka kɛ wa?\nKALANSEN 1 Tiɲɛn kalan ye juman ye Ala koo la?\nKALANSEN 2 Bibulu: Kitabu lo min bɔra Ala yɔrɔ\nKALANSEN 3 Ala sagonata ye mun ye dugukolo koo la?\nKALANSEN 4 Yezu Krista ye jɔn lo ye?\nKALANSEN 5 Kunmabɔsara: Ala ka nilifɛnw bɛɛ la nafaman\nKALANSEN 6 Mɔgɔ salenw be min?\nKALANSEN 7 I diyanye mɔgɔ salenw be ni jigiya sɔbɛ ye\nKALANSEN 8 Ala ka Masaya ye mun lo ye?\nKALANSEN 9 Yala an be “laban tuma” lo la wa?\nKALANSEN 10 Mɛlɛkɛw: U be nɔɔ juman to an kan?\nKALANSEN 11 Mun na Ala b’a to tɔɔrɔw ka kɛ?\nKALANSEN 12 Ɲɛnamaya kɛcogo min ka di Ala ye\nKALANSEN 13 Ala be niin jati cogo min na\nKALANSEN 14 Hɛɛrɛ sɔrɔcogo denbaya kɔnɔ\nKALANSEN 15 Ala be sɔn batoli min na\nKALANSEN 16 I ka tugu tiɲɛn batoli kɔ\nKALANSEN 17 I magwɛrɛ Ala la delili sababu fɛ\nKALANSEN 18 Batɛmu ani jɛnɲɔgɔnya min be yen e ni Ala cɛ\nKALANSEN 19 I ka to Ala ka kanuya la\nKUNNAFONI WƐRƐW Ala tɔgɔ: a jaticogo n’a kɔrɔ\nKUNNAFONI WƐRƐW Kira Daniyɛli kɔnna ka Masiya nali kofɔ\nKUNNAFONI WƐRƐW Yezu Krista: Layidu tara Masiya min koo la\nKUNNAFONI WƐRƐW A ɲini ka tiɲɛn lɔn Faa, Dencɛ ani hakili senu koo la\nKUNNAFONI WƐRƐW Mun na kerecɛn sɔbɛw tɛ batoli kɛ ni kuruwa ye?\nKUNNAFONI WƐRƐW Matigi ka surafana: Hakilijigi lajɛn lo min be Ala bonya\nKUNNAFONI WƐRƐW “Niin” ani “Hakili”: U kɔrɔ tigitigi ye mun ye?\nKUNNAFONI WƐRƐW Sheol ni Hadɛsi ye mun ye?\nKUNNAFONI WƐRƐW Kiti Loon ye mun ye?\nKUNNAFONI WƐRƐW Saan 1914: Saan kɛrɛnkɛrɛnnin lo kiraya kumaw kɔnɔ\nKUNNAFONI WƐRƐW Mɛlɛkɛba Misɛli ye jɔn ye?\nKUNNAFONI WƐRƐW An be se ka “Babilonɛba” lɔn cogo min na\nKUNNAFONI WƐRƐW Yala Yezu wolola desanburukalo la wa?\nKUNNAFONI WƐRƐW Yala an ka kan ka fɛtiw kɛ wa?\nA KALAN KAAN NIN NA Acoli Afrikaans Albanais Allemand Amharique Anglais Arabe Arménien Assamais Ateso Aymara Bambara Baoulé Bas allemend Basque Bengali Bichlamar Bicol Birman Boulou Bulgare Cambodgien Catalan Cebuano Chichewa Chin haka Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Chiyao Chokwe Chol Chuuk Cibemba Coréen Creole de Maurice Creole seychelles Croate Créole de guinée-bissao Créole haïtien Dangme Danois Drehu Efik Espagnole Estonien Ewé Fidjien Finnois Français Féroïen Ga Galicien Gallois Garifuna Georgien Goun Grec Groelandais Guarani Gujarati Guna Haoussa Herero Hiligaynon Hindi Hiri Motu Hmong blanc Hongrois Hébreu Iban Ibanag Igbo Iloko Indonésien Islandais Isoko Italien Japonais Jula Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kissi Kongo Konkani (romain) Krio Kurde kumanji (Caucase) Kurde kurmanji (cyrillique) Kwangali Kwanyama Lamba Langue des signes allemande Langue des signes australienne Langue des signes britannique Langue des signes chilienne Langue des signes coréenne Langue des signes costaricienne Langue des signes espagnole Langue des signes finnoise Langue des signes française Langue des signes hongroise Langue des signes japonaise Langue des signes mexicaine Langue des signes paraguayenne Langue des signes philippine Langue des signes polonaise Langue des signes péruvienne Langue des signes russe Langue des signes vénézuélienne Langue des signes zimbabweenne Langue des signes équatorienne Lao Letton Lhukonzo Lingala Lituanien Luganda Lugbara Lunda Luo Luvale Macédonien Malagach Malay Malayalam Maltais Mam Mapudungun Marathi Marshall Maya Mazatec de Huautla Mende Mingrélian Miskito Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Ndau Ndonga Ndébélé Ndébélé(Zimbabwe) Ngabere Ngangela Niue Norvégien Nuer Nyaneka Nyungwe Nzema Néerlandais Népali Oromo Ossete Otetela Otomi (vallee du mezquital) Ourdou Ouzbek Ouzbek (romain) Ouïghour (arabe) Palau Pangasinan Papiamento (aruba) Papiamento (curaçao) Pendjabi Persan Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quiché Rarotongan Romain Rotumien Runyankore Russe Rutooro Samoan Sango Saramaccan Sepedi Serbe Serbe (romain) Sesotho du Lesotho Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Tandroy Tankarana Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Turkmene (cyrillique) Tuvaluan Tuvinian Twi Tzeltal Tzotzil Télougou Tétoum Dili Ukrainien Umbundu Uruund Valencien Venda Vezo Vietnamien Wallis Waray-Waray Wayuunaiki Wolaitsa Wolof Xhosa Yapois Yoruba Zande Zapotec (de l'isthme) Zapotec (lachiguiri) Zoulou ouïghour (écriture cyrillique) tamoul tchouvache\nKALANSEN TAN NI NAANINAN\nHɛɛrɛ sɔrɔcogo denbaya kɔnɔ\nMun lo be mɔgɔ kɛ furucɛ ɲuman ye?\nMuso be se k’a ka kunkanbaara dafa ka ɲɛ cogo di?\nKa kɛ bangebaga ɲuman ye, o kɔrɔ ko di?\nDeenw be se ka mun lo kɛ walisa hɛɛrɛ ka kɛ denbaya kɔnɔ?\n1. Denbaya hɛɛrɛman gundo ye mun ye?\nJEHOVA ALA b’a fɛ hɛɛrɛ ka sɔrɔ i ka denbaya kɔnɔ. A ka Kuma kɔnɔ, o min ye Bibulu ye, a be ladiliw di denbaya mɔgɔw ma k’a yira bɛɛ kelen-kelen ka kan ka min kɛ. Ni denbaya mɔgɔw b’u ka kunkanbaaraw dafa ka kɛɲɛ ni Ala ka ladiliw ye, o be kɛ hɛɛrɛko ye bɛɛ fɛ. Yezu y’a fɔ ko: “Mɔgɔ min be Ala ka kuma lamɛn, k’a bato, o le dagamunin lo.”—Luka 11:28.\n2. An ka kan ka mun lo lɔn walisa an ka denbaya ka hɛɛrɛ sɔrɔ?\n2 Yezu ye Jehova weele ko “An Faa.” (Matiyo 6:9). Walisa an ka denbaya ka hɛɛrɛ sɔrɔ fɔɔ an ka sɔn a ma ko ale lo ye denbaya jusigibaga ye. An sankolola Faa sababu lo y’a to denbayaw bɛɛ be dugukolo kan. Tiɲɛn na, ale lo be hɛɛrɛ sɔrɔcogo lɔn denbaya kɔnɔ (Efɛzikaw 3:14, 15, ABM ). O la do, Bibulu be mun lo fɔ denbaya mɔgɔ kelen-kelen ka kunkanbaara koo la?\nDENBAYA YE ALA KA LABƐN LO YE\n3. Bibulu be adamadenw ka denbaya daminɛ lakali cogo di? Ani, an b’a lɔn cogo di k’o ye tiɲɛn ye?\n3 Jehova lo ye cɛɛ fɔlɔ ni muso fɔlɔ, Adama ni Awa dan, ani ale lo y’u furu siri. A y’u bila alijɛnɛ cɛɲumanba dɔ la dugukolo kan Edɛn nankɔ kɔnɔ, ani a y’a fɔ u ye ko u ka deenw wolo. Jehova y’a fɔ ko: “Aw ka deenw wolo ka caya ka dugukolo fa.” (Zɛnɛzi 1:26-28; 2:18, 21-24). Nsiirin koo tɛ sabu Yezu y’a yira ko Zɛnɛzi kitabu be min fɔ denbaya ka ɲɛnamaya koo la, o ye tiɲɛn ye (Matiyo 19:4, 5). Gwɛlɛya caaman b’an kan bi ani ɲɛnamaya tɛ komi Ala tun b’a fɛ cogo min na. Nka, an k’a filɛ fɛɛn min kama hɛɛrɛ be se ka sɔrɔ denbaya kɔnɔ.\n4. (a) An kelen-kelen bɛɛ be se ka kɛ hɛɛrɛ sababu ye denbaya kɔnɔ cogo di? (b) Ka Yezu ka ɲɛnamaya kɛcogo ladegi, mun na o nafa ka bon denbaya ka hɛɛrɛ koo la?\n4 Denbaya mɔgɔ kelen-kelen bɛɛ be se ka dɔ kɛ denbaya ka hɛɛrɛ sɔrɔ koo la u kɛtɔ ka Ala ka kanuya kɛcogo ladegi (Efɛzikaw 5:1, 2). Nka, komi an tɛ se ka Ala ye, an be se k’a ladegi cogo di? An be se ka Jehova ka koow kɛcogo lɔn sabu a y’a Dencɛ fɔlɔ bangelen Yezu Krista ci ka bɔ sankolo la ka na dugukolo kan (Zan 1:14, 18). K’o Dencɛ to dugukolo kan, a y’a sankolola Faa ladegi cogo dafanen na. N’i tun ye Yezu ye ani k’a lamɛn, a tun be komi i be ni Jehova yɛrɛ lo ye ani i b’a lamɛnna (Zan 14:9). O kama, n’an be Yezu ka kanuya kɛcogo ladegi ani ka tugu o kɔ, an kelen-kelen bɛɛ be se ka kɛ hɛɛrɛ sababu ye denbaya kɔnɔ.\nA KƐRA ƝƐYIRALI YE FURUCƐW FƐ\n5, 6. (a) Yezu tun b’a ka kalandenw jama minɛ cogo min na, mun na o ye ɲɛyirali ye furucɛw fɛ? (b) Mun lo ka kan ka kɛ walisa ka jurumu yafa sɔrɔ?\n5 Bibulu b’a fɔ ko cɛɛw ka kan k’u musow minɛ i ko Yezu y’a ka kalandenw minɛ cogo min na. Bibulu ka cikan nin filɛ: “Cɛɛw, aw k’aw ka musow kanu, i n’a fɔ Krista ye a ka jama kanu cogo min na, fɔɔ k’a nii di a kosɔn . . . O cogo kelen na, cɛɛw ka kan k’u ka musow kanu i n’a fɔ u yɛrɛ farisogo. Cɛɛ min b’a ka muso kanu, o tigi b’a yɛrɛ le kanu, bari mɔgɔ si t’a yɛrɛ kɔniya fewu, nga a b’a yɛrɛ balo ani k’a yɛrɛ mara ka ɲa, i n’a fɔ Krista b’a ka jama kɛ cogo min na.”—Efɛzikaw 5:23, 25-29.\n6 Yezu ye a ka kalandenw jama kanu cogo min na, o ye ɲɛyirali dafanen ye furucɛw fɛ. Yezu “y’u kanu fɔɔ ka taga se a daan na” ani k’a niin di u kosɔn hali k’a sɔrɔ u yɛrɛ tun dafanen tɛ (Zan 13:1; 15:13). O cogo kelen na, a ɲinina furucɛw fɛ ko: “Aw ka to ka aw musow kanu ani aw kana dimi u kɔrɔ.” (Kɔlɔsikaw 3:19, NW ). Mun lo bena furucɛ dɛmɛ k’o ladili sira tagama sanko n’a muso tɛ koow kɛ ni hakilitigiya ye tuma dɔw la? A ka kan k’a to a hakili la ko ale yɛrɛ be fili ani a ka kan ka min kɛ walisa Ala ka yafa a ma. A ka kan ka mun lo kɛ do? Mɔgɔ minw b’a hakɛ ta, a ka kan ka yafa u ma, hali a muso yɛrɛ. Ayiwa, a muso fana ka kan k’o lo kɛ (Matiyo 6:12, 14, 15). Yala i b’a faamu fɛɛn min kama a be fɔ ko furu min be ɲɛ, o ye furu ye min kɔnɔ cɛɛ ni muso be sɔn ka yafa ɲɔgɔn ma wa?\n7. Yezu tun b’a janto mun lo la, ani o be ɲɛyirali juman di furucɛw ma?\n7 Furucɛw ka kan k’a kɔrɔsi fana ko Yezu tun b’a janto a ka kalandenw na tuma bɛɛ. A tun b’a janto u seko daan na ani u ka makoyaw la farikolo ta fan fɛ. Ɲɛyirali fɛ, tuma min na u tun sɛgɛnen lo, a y’a fɔ u ye ko: “Aw ye na an ka taga danna yɔrɔ dɔ la janko aw ka lafiɲɛ dɔɔni.” (Mariki 6:30-32). Furumusow fana ka kan ni min ye, o ye ko u cɛɛw k’u janto u la kosɔbɛ. Bibulu b’u kofɔ i ko “minɛn min barika ka dɔgɔ.” Ani, a ɲinina u cɛɛw fɛ u ka u “bonya.” Mun na do? Katuguni cɛɛ wo, a muso wo, u fila bɛɛ ye “ɲɛnamaya nilifɛn ciyɛntaɲɔgɔnw ye ka bɔ Ala fɛ.” (1 Piyɛri 3:7, ABM ). Furucɛw ka kan k’u hakili to a la ko fɛɛn min b’a to mɔgɔ koo be gwɛlɛya Ala ma, o ye a ka kantigiya lo ye, cɛya wala musoya koo tɛ.—Zaburuw 101:6.\n8. (a) Mun na a be se ka fɔ ko furucɛ “min b’a ka muso kanu, o tigi b’a yɛrɛ le kanu”? (b) Ka kɛ “farisogo kelen” ye o kɔrɔ ye mun ye furucɛ n’a muso fɛ?\n8 Bibulu b’a fɔ ko furucɛ “min b’a ka muso kanu, o tigi b’a yɛrɛ le kanu.” Tiɲɛn na, i ko Yezu y’a ɲɛfɔ cogo min na, cɛɛ n’a muso “tɛ mɔgɔ fila ye tugu, fɔɔ farisogo kelen.” (Matiyo 19:6, NW ). O kama, u ka kan ka cɛnimusoko kɛ u ni ɲɔgɔn cɛ dɔrɔn (Talenw 5:15-21; Eburuw 13:4). U be se k’o kɛ n’u be ɲɔgɔn mako wasa sanni k’u yɛrɛ nafa dɔrɔn ɲini (1 Korɛntikaw 7:3-5). A ka ɲi an k’an hakili jigi ladili nin na: “Mɔgɔ si t’a yɛrɛ kɔniya fewu, nga a b’a yɛrɛ balo ani k’a yɛrɛ mara ka ɲa.” Furucɛw ka kan k’u musow kanu i ko u yɛrɛw, ani k’u hakili to a la ko u bena u ka koɲɛw ɲɛfɔ u kuntigi Yezu Krista ɲɛɛ kɔrɔ.—Efɛzikaw 5:29; 1 Korɛntikaw 11:3.\n9. Filipikaw 1:8 be Yezu ka jogo juman kofɔ, ani mun na furucɛw ka kan ka kɛ n’o jogo ye u musow fan fɛ?\n9 Ciden Pol y’a fɔ ko Krista Yezu tun be mɔgɔw kanu kosɔbɛ (Filipikaw 1:8). O tun be mɔgɔw dusu saalo. O ye musow dusu sɔrɔ, u minw nana kɛ a ka kalandenw ye (Zan 20:1, 11-13, 16). Musow makoyaba b’a la u cɛɛw k’u kanu kosɔbɛ.\nA KƐRA ƝƐYIRALI YE FURUMUSOW FƐ\n10. Yezu be ɲɛyirali juman di furumusow ma?\n10 Denbaya ye jɛnkulu ye min tɛ se ka baara kɛ ka ɲɛ ni kuntigi t’a la. Hali Yezu be ni Kuntigi ye a ka kan ka kolo min ye. “Krista kuntigi ye Ala ye” i ko “muso fana kuntigi y’a cɛɛ ye.” (1 Korɛntikaw 11:3). Yezu be kolo Ala ka kuntigiya ye. O ye ɲɛyirali ɲuman ye an bɛɛ fɛ katuguni an bɛɛ be ni kuntigi dɔ ye an ka kan ka kolo min ye.\n11. Muso ka kan k’a cɛɛ minɛ cogo di, ani o be se ka mun lo kɛ a cɛɛ la?\n11 Komi cɛɛw ye dafabaliw ye, u be fili. O lo y’a to tuma caaman na u kɔni tɛ se ka kɛ denbaya kuntigi lakikaw ye. O la do, furumuso ka kan ka mun lo kɛ? A man kan k’a cɛɛ dɔgɔya wala k’a ɲini ka kuntigiya kɛ a nɔɔ na. A ka ɲi furumuso k’a hakili to a la ko dusu suma ni sabari kɔrɔtalen lo Ala ɲɛɛ kɔrɔ (1 Piyɛri 3:4). Ni o jogo ɲɔgɔnw be muso la, a tɛna gwɛlɛya a ma ka kolo a cɛɛ ye i ko Ala b’a fɛ cogo min na, hali gwɛlɛya wagatiw la. Ka fara o kan, Bibulu b’a fɔ ko: “Musow fana k’u ka cɛɛw boɲa.” (Efɛzikaw 5:33). Nka, n’a cɛɛ tɛ Krista jati i ko a kuntigi do? Bibulu be furumusow ladi ko: “Musow, a’ ye kolo aw cɛw ye, walisa ni u dɔw ma Ala ka kuma kan minɛ, olu ka sɔn ka dannaya kɛ aw taama cogo kosɔn ni kuma tɛ, k’a masɔrɔ aw taama cogo senuma ni bonyali ye, u bɛ o filɛ.”—1 Piyɛri 3:1, 2, ABM.\n12. Ni muso b’a ka miiriyaw fɔ ni bonya ye, mun na o tɛ koo jugu ye?\n12 A cɛɛ ka kɛ dannamɔgɔ wala dannabali ye, muso t’a dɔgɔya n’a be miiriya dɔ fɔ wagati bɛnnen na ni dusu suma ye hali n’o be dan na n’a cɛɛ ta ye. Joo be se ka kɛ a fɛ ani n’a cɛɛ y’a lamɛn, denbaya mɔgɔw bɛɛ be se ka nafa sɔrɔ o la. Gwɛlɛya dɔ tun be Ibrayima ni Sara ka gwa kɔnɔ. Sara ye fɛɛrɛ ɲuman dɔ kofɔ a cɛɛ ye, nka a ma sɔn a la. Ala y’a fɔ Ibrayima ye ko: “I ka sɔn o ma.” (Zɛnɛzi 21:9-12). Tiɲɛn lo, ni furucɛ labanna ka koo dɔ latigɛ min tɛ Ala ka sariya kɛlɛ, a muso b’a yira ko a be kolo a kɛtɔ k’a dɛmɛ o la.—Kɛwaliw 5:29; Efɛzikaw 5:24.\nSara ye ɲɛyirali ɲuman juman di furumusow ma?\n13. (a) Titi 2:4, 5 be furumusow jija u ka mun lo kɛ? (b) Bibulu be mun lo fɔ farali ni furusa koo la?\n13 Muso be se k’a ka denbaya mako ɲɛ cogo caaman na n’a b’a ka kunkanbaara dafa. Ɲɛyirali fɛ, Bibulu b’a yira ko furumusow ka kan “k’u cɛɛ n’u deenw kanu. U ka kɛ musosɔbɛw ye minw ɲamalɔnin lo, minw jijanin be u ka sokɔnɔbaaraw la, ani minw sɔɔn ka ɲi, ani u b’u yɛrɛ majigi u cɛɛw ye.” (Titi 2:4, 5). Muso denbatigi min b’o kɛ, a ka gwamɔgɔw bena to k’a kanu ani k’a bonya (Talenw 31:10, 28). Nka, komi furu ye mɔgɔ dafabali fila ka jɛn ye, gwɛlɛyaba dɔw be se k’a to u ka fara ɲɔgɔn na wala u k’u ka furu sa. Koo dɔw la, Bibulu be sɔn cɛɛ n’a muso ka fara ɲɔgɔn na. Nka, o man kan ka jati manamanako ye sabu Bibulu b’a fɔ ko: “Muso kana bɔ a cɛɛ fɛ. . . . Cɛɛ fana kan’a muso bila.” (1 Korɛntikaw 7:10, 11). Bibulu ka fɔta la, furusa daganen tɛ fɔɔ ni furuɲɔgɔnma kelen ye kakalaya kɛ.—Matiyo 19:9.\nA KƐRA ƝƐYIRALI DAFANEN YE BANGEBAGAW FƐ\n14. Yezu ye denmisɛnw minɛ cogo di, ani u mako be mun lo la u bangebagaw fɛ?\n14 Yezu ye ɲɛyirali dafanen to bangebagaw ye denmisɛnw minɛcogo koo la. Tuma min na mɔgɔ dɔw y’a ɲini ka denmisɛnw bali u ka gwɛrɛ Yezu la, a y’a fɔ ko: “Aw k’a to denmisɛnw ka na ne fɛ, aw kana u bali.” Bibulu b’a fɔ ko, o kɔ, “Yezu ye denmisɛn nunu ta kelen kelen k’a bolo la u kan ka duba kɛ u ye.” (Mariki 10:13-16). Komi Yezu ye wagati to denmisɛnw ye, yala e fana man kan ka wagati to i dencɛw n’i denmusow ye wa? U mako be min na o tɛ wagati fitinin ye nka u b’a fɛ i ka wagati caaman kɛ n’u ye. I ka kan ka wagati ta k’u kalan sabu Jehova b’o lo ɲini bangebagaw fɛ.—Deteronɔmu 6:4-9.\n15. Bangebagaw be se ka mun lo kɛ walisa k’u deenw tanga?\n15 Komi duniɲa be juguyara ka taga, deenw mako b’a la u bangebagaw k’u tanga mɔgɔw ma minw b’a ɲini ka koo jugu kɛ u la, i n’a fɔ minw be denmisɛnw dɛndɛ kakalaya kama. A filɛ Yezu ye a ka kalandenw tanga cogo min na, a ye u minw weele ni kanuya ye ko: “Ne ka denmisɛnw.” Tuma min na Yezu minɛna ani a tun bena faga dɔɔni o kɔ, a ye fɛɛrɛw kɛ walisa u ka kisi (Zan 13:33; 18:7-9, ABM ). Ni deenw b’i fɛ, i k’u kɔrɔsi Sutana ka fɛɛrɛw ma walisa a kana koo jugu kɛ u la. I ka kan k’u lasɔmi. * (1 Piyɛri 5:8). U be farati la Alako, tagamacogo ani farikolo ta fan fɛ bi ka tɛmɛ wagati bɛɛ kan.\nYezu ye denmisɛnw minɛ cogo min na, bangebagaw be se ka kalan juman sɔrɔ o la?\n16. Yezu tun be a ka kalandenw ka dafabaliya koow ɲɛnabɔ cogo min na, o be kalan juman di bangebagaw ma?\n16 Suu fɛ ka kɔn Yezu ka saya ɲɛ, a ka kalandenw ye ɲɔgɔn sɔsɔ k’a ɲini k’a lɔn mɔgɔ min ye ɲɛmɔgɔ ye u cɛma. Sanni Yezu ka dimi u kɔrɔ, a tora k’u lasun u ka miiri. A y’o kɛ ni kanuya ye kumaw ni kɛwalew fɛ (Luka 22:24-27; Zan 13:3-8). N’i deenw b’i fɛ, yala i y’a faamu cogo min na i be se ka tugu Yezu ka ɲɛyirali kɔ k’u kolo wa? Tiɲɛn lo, u mako be kololi la, nka o ka kan ka kɛ “k’a dama kɛɲɛ.” O man kan ka kɛ ni dusu ye abada. I man kan ka kuma i kunfɛ ka ‘digi u la i ko murujan.’ (Zeremi 30:11, NW ; Talenw 12:18). I ka kan k’i deen kolo cogo dɔ la min b’a to a bena a faamu kɔfɛ ko a tun bɛnnen lo.—Efɛzikaw 6:4; Eburuw 12:9-11.\nA KƐRA ƝƐYIRALI YE DENMISƐNW FƐ\n17. Yezu kɛra ɲɛyirali dafanen ye denmisɛnw fɛ koo jumanw na?\n17 Denmisɛnw be se ka kalan sɔrɔ Yezu fɛ wa? Ɔnhɔn kɛ! Yezu ka ɲɛyirali fɛ, a y’a yira denmisɛnw ka kan ka kolo u bangebagaw ye cogo min na. A y’a fɔ ko: “N Faa ye min fɔ n ye, ne b’o le fɔ.” A y’a fara a kan ko “min ka d’a ye, ne be o le kɛ tuma bɛɛ.” (Zan 8:28, 29). Yezu tun b’a sankolola Faa kaan minɛ, ani Bibulu b’a fɔ ko denmisɛnw k’u bangebagaw kaan minɛ (Efɛzikaw 6:1-3). Hali ni Yezu tun ye deen dafanen ye, a tun b’a bamuso Mariyama ni a lamɔfa Yusufu kaan minɛ, u minw tun dafanen tɛ. Siga t’a la, o kɛra hɛɛrɛ sababu ye Yezu ka denbaya mɔgɔw bɛɛ fɛ!—Luka 2:4, 5, 51, 52.\n18. Mun na Yezu tun b’a sankolola Faa kaan minɛ tuma bɛɛ, ani deenw kɛtɔ k’u bangebagaw kaan minɛ u be jɔn lo dusu diya?\n18 Yala denmisɛnw be se ka fɛɛrɛw sɔrɔ walisa ka Yezu ladegi bɛrɛbɛrɛ ani k’u bangebagaw dusu diya wa? Tiɲɛn na, tuma dɔw la a be se ka gwɛlɛya u ma k’u bangebagaw kaan minɛ, nka Ala b’a fɛ u k’o lo kɛ (Talenw 1:8; 6:20). Yezu y’a sankolola Faa kaan minɛ tuma bɛɛ, hali koo gwɛlɛw na. Loon dɔ, k’a to Ala tun b’a fɛ a ka koo gwɛlɛ dɔ kɛ, a y’a fɔ ko: “Ne Faa, n’i b’a fɛ, i ka ne kisi tɔɔrɔ [waajibiko] nin ma.” Nka, Ala tun be min ɲini Yezu fɛ a y’o kɛ sabu a tun b’a faamu ko min ka fisa, a Faa b’o lɔn (Luka 22:42). Ni deenw b’u yɛrɛ degi ka kaan minɛli kɛ, u bena u bangebagaw n’u sankolola Faa dusu diya kosɔbɛ. *—Talenw 23:22-25.\nDenmisɛnw ka kan ka miiri mun lo la ni dɔw b’u lasunna ka koo jugu kɛ?\n19. (a) Sutana be denmisɛnw kɔrɔbɔ cogo di? (b) Deenw ka sɔnkolonya be se ka nɔɔ juman to u bangebagaw kan?\n19 Sutana ye Yezu kɔrɔbɔ, ani an be se ka la a la ko a fana bena denmisɛnw lasun u ka koo jugu kɛ (Matiyo 4:1-10). Sutana be tɛmɛ an gɛrɛfɛ mɔgɔw fɛ k’an degun, o min muɲu ka gwɛlɛ. O kama, a kɔrɔtalen lo kosɔbɛ denmisɛnw kana tagama ni kojugukɛlaw ye (1 Korɛntikaw 15:33). Yakuba denmuso Dina tun be tagama ni mɔgɔw ye minw tɛ Jehova bato, o nana ni kunko caaman ye (Zɛnɛzi 34:1, 2). I ka miiri k’a filɛ denbaya mɔgɔw bena tɔɔrɔ min sɔrɔ ni u la dɔ ye kakalayako kɛ!—Talenw 17:21, 25.\nDENBAYA HƐƐRƐMAN GUNDO\n20. Bɛɛ kelen-kelen ka kan ka mun lo kɛ walisa hɛɛrɛ ka kɛ denbaya kɔnɔ?\n20 Denbaya mɔgɔw bena u ka gwɛlɛyaw ɲɛnabɔ cogo nɔgɔman na n’u be Bibulu ka ladili sira tagama. Tiɲɛn na, o ladili sira tagamani lo ye denbaya hɛɛrɛman gundo ye. O kama, furucɛw, a’ ye aw musow kanu ani k’u minɛ i ko Yezu y’a ka kafo minɛ cogo min na. Musow, a’ ye sɔn aw cɛɛw ka kuntigiya ma ani ka tugu muso setigi ka ɲɛyirali kɔ min lakalila Talenw 31:10-31 kɔnɔ. Bangebagaw, a’ ye aw deenw kolo (Talenw 22:6). Faaw, a’ ye aw “yɛrɛ ka soo mara” ka ɲɛ (1 Timote 3:4, 5; 5:8). Denmisɛnw, a’ ye aw bangebagaw kaan minɛ (Kɔlɔsikaw 3:20). Denbaya mɔgɔ si dafanen tɛ, bɛɛ be fili. O kama, a’ ye aw yɛrɛ majigi ani ka yafa ɲɔgɔn ma.\n21. Jigiya cɛɲumanba juman lo b’an kɔnɔna, ani cogo di an be se ka hɛɛrɛ sɔrɔ an ka denbaya kɔnɔ kabini sisan?\n21 Tiɲɛn na, cikan ni ladili nafaman caaman be sɔrɔ Bibulu kɔnɔ ka ɲɛsin denbaya ka ɲɛnamaya kɛcogo ma. Bibulu fana be an kalan Ala ka duniɲa kura koo la ani alijɛnɛ koo la dugukolo kan. Jehova batobagaw lo bena sigi yen hɛɛrɛ la ( Yirali 21:3, 4). Jigiya cɛɲumanba lo dɛ! Hali sisan yɛrɛ, an be se ka hɛɛrɛ sɔrɔ an ka denbaya kɔnɔ n’an be Ala ka ladiliw sira tagama, o minw be sɔrɔ Bibulu kɔnɔ.\n^ dakun 15 Gafe Écoute le grand Enseignant kalansen 32nan kɔnɔ, ladiliw dira denmisɛnw tangali kama. Jehova Seerew lo y’o gafe sɛbɛ.\n^ dakun 18 Deen be se k’a faa wala a baa kaan bila koo kelen dɔrɔn na: n’u b’a fɛ a ka Ala ka sariya tiɲɛ.—Kɛwaliw 5:29.\nKALAN MIN BE SƆRƆ BIBULU KƆNƆ\nFurucɛw ka kan k’u ka musow kanu i n’a fɔ u yɛrɛ farisogo.—Efɛzikaw 5:25-29.\nFurumusow ka kan k’u ka denbaya mɔgɔw kanu ani k’u cɛɛw bonya.—Titi 2:4, 5.\nBangebagaw ka kan k’u deenw kanu, k’u kalan ani k’u tanga.—Deteronɔmu 6:4-9.\nDenmisɛnw ka kan k’u bangebagaw kaan minɛ.—Efɛzikaw 6:1-3.\nJƆN LO BE JEHOVA SAGO KƐRA BI?\nGwa kɔnɔ batoli ye mun lo ye?\nA ɲini k’a lɔn o labɛn be se k’i dɛmɛ cogo min na k’i magwɛrɛ Ala la ani k’i ka denbaya sabati.


Zayirus denmuso suu kununa | Yezu ka ɲɛnamaya\nMATIYO 9:18, 23-26 MARIKI 5:22-24, 35-43 LUKA 8:40-42, 49-56\nYEZU BE ZAYIRUS DENMUSO SUU KUNU\nJolibɔn bana tun be muso min na, Zayirus y’a ye ko Yezu y’a kɛnɛya. O kama, a lanin b’a la ko Yezu be se k’ale denmuso dɛmɛ fana. Nka, n’a sɔrɔ a b’a miiri ko sisan b’a sɔrɔ a “denmuso banna.” (Matiyo 9:18). Yala Yezu bele be se ka koo dɔ kɛ a ye wa?\nYezu ye muso min kɛnɛya, k’a to kuma na n’o muso ye, cɛɛ dɔw bɔra Zayirus ka soo ka na a fɔ a ye ko: “I denmuso banna. Mun na i be karamɔgɔ sigɛn tugu?”—Mariki 5:35.\nNin ye kibaro goman ye dɛ! Zayirus ye mɔgɔba ye ani mɔgɔw b’a bonya kosɔbɛ. Nka sisan, a jigi bɛɛ tigɛra. Deen kelenpe min tun b’a fɛ, o sara. Yezu y’o kibaro goman mɛn ani a y’a ɲɛsin Zayirus ma k’a jija ko: “Kana siran, la Ala la dɔrɔn.”—Mariki 5:36.\nO kɔ, Yezu tugura Zayirus kɔ ka taga a ka soo. U sera tuma min na, u y’a ye ko mɔgɔw fanin b’a ka soo ani mankanba be yen. Mɔgɔw be kasira ka kule ani u b’u disi gosira dusukasi bolo. Yezu donna soo kɔnɔ ani a ye kuma kabakoman nin fɔ u ye ko: “Deen ma sa, a be sinɔgɔra le.” (Mariki 5:39). Mɔgɔw y’o mɛn minkɛ, u yɛlɛla Yezu la sabu u y’a lɔn ko sungurunin sara tiɲɛn na. Ala ye setigiya min di Yezu ma, Yezu bena tɛmɛ o fɛ k’a yira ko suuw be se ka kunu i ko mɔgɔ be se ka kunu sinɔgɔba la cogo min na.\nYezu ye mɔgɔ bɛɛ bɔ kɛnɛma. Nka ale ni Piyɛri, Zan, Zaki ani sungurunin bangebagaw lo tora boon kɔnɔ. Sungurunin suu lanin be bonden min kɔnɔ, Yezu tagara n’o mɔgɔ duuru ye o yɔrɔ la. A ye sungurunin bolo minɛ k’a fɔ ko: “‘Talita kumi,’ o kɔrɔ ko: ‘Sungurunin, n b’a fɔ i ye, wili!’” (Mariki 5:41). Sungurunin wulila yɔrɔnin kelen ani a y’a daminɛ ka tagama. Miiri k’a filɛ Zayirus n’a muso ɲagalila cogo min na k’a ye k’u deen suu kununa! Walisa ka dalilu wɛrɛ di min b’a yira ko sungurunin be niin na tiɲɛn tiɲɛn na, Yezu y’a fɔ k’u ka dumuni di a ma.\nYezu tun ye mɔgɔ minw kɛnɛya ka kɔrɔ, a tun y’a fɔ u ye k’u kana o koo wangola. A y’o lo fɔ sungurunin bangebagaw ye fana. Nka, o kibaro jɛnsɛnna “o yɔrɔ mara bɛɛ la.” (Matiyo 9:26). N’ele ka mɔgɔ dɔ suu lo tun kununa, yala i tun tɛna ɲagali k’o fɔ bɛɛ ye wa? A siɲɛ filanan lo ye nin ye Yezu ye mɔgɔ dɔ suu kunu.\nMɔgɔw nana mun lo fɔ Zayirus ye? Yezu ye mun lo fɔ walisa k’a jija?\nMun lo tun be kɛra Zayirus ka soo tuma min na ale ni Yezu sera yen?\nMun na Yezu y’a fɔ ko deen min sara, a be sinɔgɔra dɔrɔn le?\nSuuw be se ka kunu tiɲɛn tiɲɛn na wa?\nI ka mɔgɔ sɔbɛ dɔ sara wa? Bibulu be min fɔ sukununi koo la, o be se k’i dusu saalo.\nA ci dɔ ma A ci dɔ ma Sungurunin dɔ suu kununa!\njy sap. 47 ɲɛɛ 118-119


Zan batizelikɛla wolola ani u y’a tɔgɔ la | Yezu ka ɲɛnamaya\nSira labɛnbaga wolola\nZAN BATIZELIKƐLA WOLOLA ANI U Y’A TƆGƆ LA\nZAKARI KƆNNA K’A FƆ ZAN BENA MIN KƐ\nElizabɛti jigilon sera ka ban. A balimamuso Mariyamu nana kalo saba kɛ n’a ye. Sisan, a kɔsegi wagati sera. A bena sirajan tagama ka sɔrɔ ka se a ka soo Nazarɛti dugu la. Yanni kalo wɔɔrɔ ɲɔgɔn, ale fana bena cɛdennin dɔ wolo.\nMariyamu taganin kɔ, a ma mɛɛn, Elizabɛti jigira. Ninsɔndiya lo k’a ye ko foyi tɛ Elizabɛti n’a deen na! Tuma min na Elizabɛti y’a dencɛ yira a sigiɲɔgɔnw n’a somɔgɔw la, u bɛɛ ninsɔndiyara ɲɔgɔn fɛ.\nAla ka Sariya tun b’a ɲini Israɛldenw fɛ ko ni muso ye dencɛ wolo, u k’a kɛnɛkɛnɛ ani k’a tɔgɔ la, a tile seeginan loon (Levitiki 12:2, 3). Mɔgɔ dɔw b’a miirila ko Zakari tɔgɔ lo ka ɲi ka la a dencɛ la. Elizabɛti ma sɔn o ma. A ko: “Ayi, a tɔgɔ bena la ko Zan.” (Luka 1:60). An k’a to an hakili la ko mɛlɛkɛ Gabiriyɛli tun y’a fɔ a ye ko a deen tɔgɔ ka ɲi ka la ten le.\nU sigiɲɔgɔnw n’u somɔgɔw y’a jaabi ko: “I ka mɔgɔ si tɔgɔ te ten.” (Luka 1:61). U ye Zakari ɲininga bobow ka kumacogo la ko a b’a fɛ tɔgɔ juman ka la a deen na. Zakari ko u ka walaka dɔ di ale ma ani a y’a sɛbɛ a kan ko: “A tɔgɔ ko Zan.”—Luka 1:63.\nO kɔ, kabako dɔ kɛra! Zakari y’a daminɛ ka kuma kokura. I hakili b’a la fɛɛn min kama a tun kɛra bobo ye wa? A tun kɛra bobo ye sabu tuma min na mɛlɛkɛ y’a fɔ a ye ko Elizabɛti bena dencɛ wolo, a ma la o la. Zakari sera ka kuma tugun minkɛ, a sigiɲɔgɔnw kabakoyara. U y’u yɛrɛ ɲininga ko: “O tuma na, deen nin bena kɛ mun le ye sa?” (Luka 1:66). Zan tɔgɔ lara cogo min na, u y’a faamu ko Ala be n’a ye.\nO kɔ, Zakari fara hakili senu na ani a y’a fɔ ko: “Tanuli ka kɛ Matigi ye, Isirayɛli ka Ala, bari a y’a janto a ka mɔgɔw la k’u hɔrɔnya. A ye kisibaga barikaman lawili an ye, a y’a bɔ a ka baarakɛla Dawuda buruju la.” (Luka 1:68, 69). A kaan be “kisibaga barikaman” min ma, o ye Matigi Yezu lo ye. Ale bena wolo yanni dɔɔni. Zakari y’a fɔ a koo la ko Ala bena “an tila an juguw la, waasa an jaa gwɛlɛyanin ka baara kɛ ale ye, a k’an jati mɔgɔ senumanw ni mɔgɔtilenninw ye an sii bɛɛ la.”—Luka 1:74, 75.\nZakari ye kiraya kɛ fana a yɛrɛ dencɛ koo la. A ko: “E kɔni, ne deen, i bena wele Fɛɛn bɛɛ kuntigi Ala ka kira, bari i bena taama Matigi ɲakɔrɔ k’a ka sira labɛn. I bena kisili sira yira a ka mɔgɔw la u ka hakɛw yafali seen fɛ, an ka Ala ka makari n’a ka ɲumanya barika la. A bena kɛnɛ ci an ye ka bɔ sanfɛ i ko tile bɔtɔ kɛnɛ, ka yeelen bɔ dibilamɔgɔw ye, ni minw be siran saya ɲa, ani k’an bila hɛrɛ sira kan.” (Luka 1:76-79). O ye jijali kumaw ye dɛ!\nSisan kɔni, Mariyamu sera a ka soo Nazarɛti. Komi a ma furu fɔlɔ, mun lo bena a sɔrɔ ni mɔgɔw nana bɔ a kala ma ko a kɔnɔman lo?\nKalo joli lo be Zan ni Yezu cɛ?\nZan wolonin kɔ, mun lo kɛra tile seeginan loon?\nAla ye baara juman lo kalifa Zan ma?\nA ci dɔ ma A ci dɔ ma Sira labɛnbaga wolola\njy sap. 3 ɲɛɛ 14-15


Waa 2 AKKDC08 - Ne y'a fɔ n yɛrɛ kɔnɔ ko n bena - Bible Search\nWaa 1 Waa 3\n1Ne y'a fɔ n yɛrɛ kɔnɔ ko n bena nisɔndiya jati minɛ k'a filɛ ni fɛɛn min ka ɲi. Nga n y'a ye k'o fana ye kabako ye. 2Ka yɛlɛko, ne k'o ye nalomanya ye. Ka nisɔndiya sɔrɔ, ne k'o be mun ɲa? 3Ne y'a ŋaniya ko n bena don dɔrɔmin na, nga ka n hakili to n yɛrɛ la, ka n yɛrɛ kɛ naloman ye. Ne tun b'a fɛ k'a filɛ mɔgɔw be baara minw kɛ u sii kɔnɔ dugukolo kan, u be koɲuman jumɛn le sɔrɔ o la.\n4- Ne ye baaraba kɛ, ne ye soow lɔ n yɛrɛ ye, ka *ɛrɛzɛnforow bɔ, 5ka nankɔw kɛ, ka yiriforow bɔ, yiriden dumuta sifa bɛɛ be sɔrɔ minw kɔnɔ. 6Ne ye dalanw bɔ waasa k'u jii kɛ ka n ka yirimisɛnw sɔn. 7- Ne ye jɔɔnw san, cɛɛ ni musow, u deenw balola ne ka soo. Ne ye begɛnw sɔrɔ caaman, a daba fara misɛnmanw kan, ka tɛmɛ fɔlɔ mɔgɔw bɛɛ kan Zeruzalɛmu kɔnɔ. 8- Ne ye warigwɛ ni sanu sɔrɔ, ani jamanaw n'u ka masacɛw ka nafolo. Dɔnkililabaga cɛɛw ni musow fana be ne fɛ. Ne ye muso caaman fana sɔrɔ minw be adamadenw nisɔndiya. 9- Ne kɛra mɔgɔbaba ni nafolotigi ye ka tɛmɛ fɔlɔmɔgɔw bɛɛ kan Zeruzalɛmu. Nga n ka lɔnniya fana ma bɔsi n na.\n10Ne tun be fɛɛn o fɛɛn fɛ, ne ma ban o si la.\nKoo min ka di ne ye, ne fana ma ban k'o si kɛ.\nN ye n diya bɔ n ka baara bɛɛ la.\nN tun ka kan n'o ye n ka baara bɛɛ la.\n11Nga ne ye n ka kɛwaliw bɛɛ jati minɛ tuma min na,\nani n sigɛnna ka baara minw kɛ,\nne y'a ye k'o bɛɛ ye kabako ye,\na be i n'a fɔ mɔgɔ min b'a fɛ ka fɔɲɔ mara.\nTɔnɔ si te adamaden ka baara la dugukolo kan.\n12Ne fana ye hakilitigiya, ni hakilitanya\nani nalomanya jati minɛ.\nMɔgɔ min bena sigi masacɛ nɔɔ na,\nale bena koo jumɛn le kɛ, n'o ma kɛ ka ye?\n13Ne y'a ye ko hakilitigiya ka fisa ni nalomanya ye,\ni ko yeelen ka fisa ni dibi ye cogo min na.\n14Hakilitigi b'a taayɔrɔ lɔn,\nnga naloman kɔni be dibi la.\nO bɛɛ n'a ta, ne y'a ye ko\nkoo kelen le b'u fila bɛɛ kɔnɔna.\n15O tuma na, ne y'a fɔ n kɔnɔ ko\nkoo min bena naloman sɔrɔ,\no ɲɔgɔn le bena ne sɔrɔ fana.\nNe ka lɔnniyaba nin tɔnɔ kɛr'a jumɛn ye sa?\nO la, ne y'a fɔ n kɔnɔ k'o fana ye kabako dɔ ye.\n16Hakilitigi ka koo te to mɔgɔw kɔnɔ tuma bɛɛ\nka tɛmɛ naloman ta kan do.\nYanni waati dɔɔni, u be ɲinɛ u bɛɛ kɔ.\nHali n'o tɛ, lɔnnikɛla ni naloman bɛɛ be sa.\n17O la, ka to nii na, o goyara ne ye, bari koo minw be kɛra diɲɛ kɔnɔ, ne y'a ye k'u be ne tɔɔrɔ. O bɛɛ ye kabako ye, a be i n'a fɔ mɔgɔ min b'a fɛ ka fɔɲɔ mara. 18Ne ye baara minw bɛɛ kɛ ka sɛgɛn n sii kɔnɔ, o sii koo ma diya n ye, bari ne ka kan ka taga k'u to n nɔtabaga ye. 19Ale bena kɛ hakilitigi, walima hakilitan ye wa, jɔn b'o lɔn? Ne ye baara min bɛɛ kɛ n sii kɔnɔ ni hakilitigiya ye, a bena kɛ o bɛɛ ɲamɔgɔ ye. O fana ye kabako faamubali dɔ ye. 20Ne ye baara min bɛɛ kɛ n sii la, ne fari fagara o bɛɛ la. 21Bari mɔgɔ dɔ be baara kɛ ni hakilitigiya ye, ani jatiminɛ, a ka baara be ɲa, nga a b'o tɔnɔ to dɔ ye min bolo ma don a fɛ ka ye O fana ye kabako ye, min be digi mɔgɔ la kosɔbɛ. 22Mɔgɔ be sigɛn min l'a yɛrɛ kan ka baara min bɛɛ kɛ a sii la, a bena tɔnɔ jumɛn le sɔrɔ a la sa? 23- Bari, a be tɔɔrɔ a sii bɛɛ la, a ka baara bɛɛ ka gwɛlɛ. Hali sufɛ lafiɲɛ t'a fɛ. O fana ye kabako ye.\n24- Adamaden ka dumuni kɛ, ka minni kɛ, k'a ka baara diya bɔ, o le y'a ka hɛrɛ ye. Ne y'a ye k'o fana be bɔ Ala le fɛ. 25Bari mɔgɔ jumɛn be yen, n'a be dumuni kɛ ani ka nisɔndiya n'o ma sɔrɔ ale barika la?b 26- Ni mɔgɔ min y'a diya, a be hakilitigiya, ni lɔnniya, ani nisɔndiya di o tigi ma. Nga, a be kojugukɛla bila baara la, a bena baara min tɔnɔ ta k'a di ale Ala diyanamɔgɔ ma. O fana ye kabako ye, a be i n'a fɔ mɔgɔ min b'a fɛ ka fɔɲɔ mara.


Zud 5 AKKDC08 - U y'a fɔ Asiri kɛlɛmasa Olofɛrine ye ko - Bible Search\nZud 4 Zud 6\nOlofɛrine be hakili ɲini\n1U y'a fɔ Asiri kɛlɛmasa Olofɛrine ye ko Isirayɛlidenw b'u yɛrɛ labɛnna kɛlɛ kama, k'u ye kuluyɔrɔ tɛmɛsiraw datugu, ka mɔgɔ barikamanw bila kulujanjanw kunna, ani k'u ye kɛlɛdenw dogo u ka kɛnɛyɔrɔw la. 2A dimina kosɔbɛ. A ye mowabuw ka ɲamɔgɔw, ni amoniw ka kɛlɛdenw ɲamɔgɔw, ani kɔgɔjida la mara kuntigiw bɛɛ wele 3k'a fɔ u ye ko: «Ayiwa kanaanw, aw k'a fɔ ne ye, siya min siginin be kuluyɔrɔ la, o ye siya jumɛn ye? U be dugu jumɛnw kɔnɔ? U ka kɛlɛdenw ye mɔgɔ joli ye? U fanga n'u barika sɔrɔyɔrɔ ye mun ye? U ka masacɛ ye jɔn ye, min b'u ka kɛlɛdenw kunna? 4Mun na olu dama banna ka na ne kunbɛn i n'a fɔ kɔrɔn fɛ mɔgɔ tɔw bɛɛ?»\nAkiyɔri ka kuma\n5Amoniw ka kuntigiba Akiyɔri y'a fɔ a ye ko: «Ne matigi, sɔn ka mɛnni kɛ i ka baaraden ka kuma na. Ne bena tiɲɛ fɔ i ye siya nin ka koo la, min siginin be kuluyɔrɔ nin na i gɛrɛfɛ. Galon tena bɔ i ka baaraden daa la. 6Siya nin bɔra *Kalidekaw la.b 7Fɔlɔ la, u tun be Mezopotami jamana na, bari u tun t'a fɛ k'u bɛmaw ka joow sɔn, minw tun be Kalidekaw ka mara la. 8U banna u bɛmaw ka sira la ka Sankolotigi Ala bato, u ye min kelen jati Ala ye. U y'u gwɛn ka bɔ u ka batofɛn nunu kɔrɔ. U tagara u yɛrɛ kalifa Mezopotami ka mɛn o yɔrɔ la. 9U ka Ala y'a fɔ u ye ko u ka bɔ o yɔrɔ la ka taga Kanaan jamana na. U tagara sigi yen. K'u to o yɔrɔ la, u ka sanu ni warigwɛ, ani begɛnw cayara kosɔbɛ. 10O kɔ, u tagara Ezipiti, bari kɔngɔ tun be Kanaan jamana kɔnɔ yɔrɔ bɛɛ. U tora yen k'u yɛrɛ balo, u cayara kosɔbɛ fɔɔ ka kɛ siyaba ye, min daa te se ka lɔn. 11Ezipiti masacɛ wilila u kama ni cekuya ye janko k'u mako sa, a y'u bila birikigosi la. A y'u dɔgɔya k'u kɛ jɔɔnw ye. 12U y'u ka Ala dali kosɔbɛ, ale ye tɔɔrɔbaw la Ezipiti jamana bɛɛ kan, fura tun te minw na. Ezipitikaw y'u gwɛn ka bɔ u fɛ. 13Ala y'a kɛ Kɔgɔjiwulen tigɛra u ɲa, kɔdingɛ jara, 14a y'u bila sira ka taga Sinayi kulu ni Kadɛsi Barineya faan fɛ. U ye kongokolon kɔnɔ mɔgɔw bɛɛ gwɛn. 15U tagara sigi amoriw ka mara kɔnɔ, u sera ka Ɛsibɔnkaw bɛɛ halaki. O kɔ, u ye Zurudɛn baji tigɛ ka kuluyɔrɔ bɛɛ minɛ. 16U ye kanaanw ni periziw ani zebuziw ni Sisɛmukaw ani girigasiw bɛɛ gwɛn ka bɔ yen, ka sigi o yɔrɔ la waatijan kɔnɔ. 17Ni u ma hakɛ kɛ u ka Ala ɲakɔrɔ, u be yiriwa, bari Ala min b'u fɛ, tilenbaliyako man d'a ye fewu. 18Nga Ala tun y'a latigɛ ko u ka sira min taama, u m'o bato, u caaman halakira kɛlɛ caaman na, u juguw ye dɔw minɛ ka taga n'u ye jamana wɛrɛ la jɔnya la. U ka Ala nin batoso cira pewu. U juguw sera u kɔrɔ k'u ka duguw minɛ. 19Sisan, u kɔsegira u ka Ala fɛ. U tun jɛnsɛnin lo yɔrɔ minw na, u kɔsegira ka bɔ o yɔrɔw la. U sigira Zeruzalɛmu tugu, u ka Alabatosoba be dugu min kɔnɔ. U sigira kuluyɔrɔ la, mɔgɔ tun te yɔrɔ min na. 20Ayiwa sisan, matigi, ni siya nin filinin be koo dɔ la, n'u ye u ka Ala hakɛ ta, n'an y'o kɔlɔsi u fɛ k'a ye k'o bena kɛ u ben sababu ye, o tuma na, an ka wili ka taga u kɛlɛ. 21Nga n'u ma kodagabali kɛ, n matigi k'u ye k'u to yen, n'o tɛ, u Matigi n'u ka Ala bena u tanga, anw bena maloya sɔrɔ dugukolo kan mɔgɔw bɛɛ ɲana.»\nU be Akiyɔri don Isirayɛlidenw bolo\n22Ayiwa, Akiyɔri tilar'a ka kuma nin na tuma min na, jama min tun be faniso lamini na, olu bɛɛ daminɛna ka ŋunuŋunu. Olofɛrine ka kɛlɛkuntigibabaw ni kɔgɔjida la mɔgɔw bɛɛ, ani mowabuw ko u k'a bugɔ kosɔbɛ. 23U ko: «Anw tena siran Isirayɛlidenw ɲa. Siya barikatan lo, fanga t'u la ka kɛlɛba kɛ. 24An ka wili ka taga, u bena kɛ i n'a fɔ dumunifɛn, i ka kɛlɛdenw fɛ, an tigi Olofɛrine.»


Eze 39 AKKDC08 - «Adamaden, kiraya kɛ Gɔgi koo la. A fɔ - Bible Search\nEze 38 Eze 40\nKirayakuma dɔ wɛrɛ, Gɔgi kama\n1«Adamaden, kiraya kɛ Gɔgi koo la. A fɔ a ye ko, Matigi, Masaba ko: ‹Mɛsɛki ni Tubali ka ɲamɔgɔba Gɔgi, ne wilila i kama. 2Ne bena i minɛ k'i sama ka bɔ fɔɔ yɔrɔjan, kɔgɔdugu ɲafan fɛ k'i bila ka taga Isirayɛli kuluw kan mɔgɔw kama. 3Ne bena i bugɔ, kala bena bɔ i numanbolo la ka ben, biɲɛ bena bɔ i kinibolo la ka ka ben. 4E n'i ka kɛlɛdenw bɛɛ, ani siya minw bena kɛ n'i ye, aw bena sa Isirayɛli kuluw kan. Ne bena i kɛ sogodumukɔnɔ sifa bɛɛ ni kongosogow ka dumuni ye. 5I bena sa kongo kɔnɔ bari ne Matigi, Masaba kumana.\n6« ‹Ne bena tasuma bila Magɔgi la ani mɔgɔ minw sutaranin be jii cɛma dugukolow kan. U ben'a lɔn ko ne ye Masaba le ye. 7Ne ben'a kɛ ne tɔgɔ senuman be bɔ ne ka jama Isirayɛli cɛma. Ne tena sɔn a ka cɛn tugu. Siyaw ben'a lɔn ko ne ye Masaba le ye, Isirayɛlidenw ka Ɲumaman.\n8« ‹Tiɲɛ na, koo nunu bena kɛ. U yɛrɛ daminɛna ka ban. Ne kumana loon min koo la, o loon nin be surunyana. Ne Matigi, Masaba le ko ten. 9Isirayɛli dugu kɔnɔ mɔgɔw bena bɔ u ka duguw kɔnɔ k'u juguw ka kɛlɛkɛminanw jɛni: nigɛkunbɛnnanbabaw ni misɛnmanw, ani kalaw ni biɲɛw, ni berew ni tamanw. U bena u jɛni fɔɔ saan wolonwula kɔnɔ. 10U tena lɔgɔ ɲini kongo kɔnɔ, u tena yiri tigɛ tuu kɔnɔ, bari u bena kɛlɛkɛminan nunu le kɛ lɔgɔ ye. Mɔgɔ minw y'u ka fɛɛnw bɔsi u la, u bena olu taw bɔsi fana. Minw y'u bololafɛnw cɛ, u bena olu taw cɛ. Ne Matigi, Masaba le ko ten.\n11« ‹O loon na, ne bena sudonyɔrɔ di Gɔgi ma Isirayɛli jamana kɔnɔ. Tɛmɛbagaw be kɔkɛnɛ min tigɛ ka taga *Kɔgɔji Fariman na, kɔrɔn faan fɛ, o bena kɛ o kɔnɔ. O kaburu nin bena tɛmɛbagaw ka sira tigɛ, bari u bena Gɔgi n'a ka kɛlɛden caaman nunu bɛɛ suu don o yɔrɔ la. U bena yɔrɔ nin wele ko: Gɔgi jamakulu ka kɔkɛnɛ. 12Isirayɛli somɔgɔw bena kalo wolonwula kɛ suu nunu donko la janko ka jamana saniya. 13Jamana mɔgɔw bɛɛ bena sudon baara kɛ. Ne bena n ka boɲa yira loon min na, o loon na, u bena u kuun kɔrɔta. Ne Matigi, Masaba le ko ten. 14U bena mɔgɔ dɔw bila danna k'olu ka to ka jamana yɔrɔw bɛɛ yaala. Tɛmɛbagaw bena fara u kan k'u dɛmɛ ka suuw don janko ka jamana saniya. Kalo wolonwula tɛmɛnin kɔ, u bena baara nin daminɛ. 15Ayiwa, n'u yaalayaalatɔ ye mɔgɔ kolow ye, u bena kabakuruw ton ɲɔgɔn kan ka taamasiɲɛ kɛ u gɛrɛfɛ fɔɔ suu donbagaw ka na o don Gɔgi jamakulu ka kɔkɛnɛ na. 16Dugu dɔ fana be kɛ o yɔrɔ la, u ben'a wele ko Amona, o kɔrɔ ko jamakulu. U bena jamana saniya o cogo la.›\n17«Adamaden, ne Matigi, Masaba ko i k'a fɔ kɔnɔ sifaw bɛɛ ye, ni kongosogow bɛɛ ye ko: ‹Aw ye bɔ faan bɛɛ la ka na lajɛn saraka kama, ne bena o sarakaba min labɛn aw ye Isirayɛli kuluw kan. Aw bena sogo dumu ka joli min. 18Aw bena kɛlɛdenŋanaw sogo dumu, ka diɲɛ kɔnɔ kuntigiw joli min. Olu le bena kɛ saraka ye sagajigiw ni sagadenw, ni bakɔrɔninw ni turaw nɔɔ na. U bɛɛ ka bonbon i n'a fɔ *Basan mara begɛnw. 19Ne ye saraka min labɛn aw ye, aw bena o tulu dumu fɔɔ k'a tɔɔ to, k'o joli min fɔɔ ka ɲanamini. 20Ne ka ɲanagwɛ nin na, aw bena fa soow ni sotigiw, ni kɛlɛdenŋanaw ni kɛlɛden sifaw bɛɛ sogo la. Ne Matigi, Masaba le ko ten.›\n21«Ne bena n ka nɔɔrɔ yira siyaw la. Ne b'u kiti, n ka sebagaya bena se u ma cogo min na, u bɛɛ bena o ye. 22K'a ta o loon na, Isirayɛlidenw ben'a lɔn ko ne le ye Masaba u ka Ala ye.\nIsirayɛli ka sini boɲa\n23«Siya wɛrɛw ben'a lɔn ko Isirayɛlidenw minɛna ka taga jamana wɛrɛ la u yɛrɛ ka kojugu kosɔn, bari u ma tilen ne ma. O kosɔn, ne ye n yɛrɛ dogo u la k'u don u juguw bolo, u bɛɛ fagara ni murujan ye. 24Ne y'u minɛ ka kɛɲɛ n'u ka konɔgɔninw n'u ka kokolonw ye, ka n yɛrɛ dogo u la.\n25«Nga ne Matigi, Masaba ko: Sisan ne bena Isirayɛlidenw ka koɲa yɛlɛma. Ne bena makari u bɛɛ la. Ne ben'a kɛ mɔgɔw be ne tɔgɔ senuman boɲa. 26U bena ɲinɛ u ka maloya kɔ, ani u ye kotilenbali minw bɛɛ kɛ ne la, u ye min kɛ tuma min na u siginin tun be hɛrɛ la u ka jamana kɔnɔ, mɔgɔ si tun te yen min be siranya bila u la tuma min na. 27Ne bena u bɔ siya wɛrɛw cɛma k'u kɔsegi, ne bena u bɔ u juguw ka jamanaw kɔnɔ k'u lajɛn, k'a yira siya caaman na olu barika la, ko ne ɲɔgɔn te yen. 28O tuma na, u ben'a lɔn ko ne ye Masaba u ka Ala ye, bari ne y'u bila jɔnya la siya wɛrɛw cɛma, nga o kɔ, ne bena u lajɛn u yɛrɛ ka jamana na, ne tena u si to jamana wɛrɛ la tugu. 29Ne tena n yɛrɛ dogo u la tugu, bari ne bena n Nii di Isirayɛlidenw ma. Ne Matigi, Masaba le ko ten.»


Bibulu ka maanaw: Daniyɛli filila jaraw fɛ - Jehova Seerew ka ɛntɛrɛnɛti yɔrɔ daganin\nA FILƐ, a filɛ! A be komi Daniyɛli be farati la dɛ! Nka jaraw tɛ foyi kɛra a la. I b’a lɔn mun kama wa? Jɔn lo ye Daniyɛli fili yan jara nunu fɛ? An k’o lajɛ.\nDariyusi lo tun kɛra Babilɔni masacɛ ye sisan. Daniyɛli ka ɲumanya n’a ka hakilitigiya kosɔn, a koo tun ka di Dariyusi ye kosɔbɛ. A ye Daniyɛli kɛ a ka masaya ɲɛmɔgɔ dɔ ye. O koo y’a to Daniyɛli ɲangoya ye masaya ɲɛmɔgɔ dɔw minɛ. An k’a filɛ u y’a ɲini ka min kɛ.\nU tagara Dariyusi fɛ ani u y’a fɔ a ye ko: ‘Masacɛ, an bɛnna a la ko e ka sariya dɔ sigi ko tile 30 kɔnɔ, mɔgɔ kana batofɛn wala mɔgɔ si bato e kelenpe kɔ, n’o tɛ o tigi ka fili jaraw fɛ.’ Dariyusi tun tɛ o cɛɛw ka kɔnɔko lɔn. A y’a ye ko miiriya ɲuman lo. O kama a y’a fɔ ko o sariya ka sigi sen kan. Ayiwa sisan, o sariya tɛ se ka wuli abada.\nDaniyɛli bɔra a kala ma tuma min na k’o sariya sigira, a tagara a ka soo ka Ala deli i ko a tun be deli k’a kɛ cogo min na. A juguw tun b’a lɔn ko a tɛna Jehova delili dabila. U ninsɔn diyara sabu a be u ɲɛɛ na ko u ye nanbara min kɛ Daniyɛli kama, o bena ɲɛ u bolo.\nO cɛɛw y’a ɲini masacɛ Dariyusi fɛ a ka sariya sigi kuun min kama, a bɔra o kala ma tuma min na, a dusu kasira kosɔbɛ. Nka komi a tun tɛ se k’o sariya yɛlɛma, a ye cii di ko u ka Daniyɛli fili jaraw fɛ dingɛ kɔnɔ. Nka, a y’a fɔ Daniyɛli ye ko: ‘Ne jigi b’a la ko i be baara kɛ i ka Ala min ye tuma bɛɛ, ale bena i kisi.’\nDariyusi ka dusukasi bonyana fɔɔ a ma se ka sinɔgɔ o suu la. O dugusagwɛ sɔgɔma, a teliyara ka taga jaraw ka dingɛda la. I ɲɛɛ b’a la dingɛda la kɛ. A pɛrɛnna ko: ‘Ala ɲɛnama ka baarakɛla Daniyɛli! I be baara kɛ i ka Ala min ye, yala a sera k’i tanga jaraw ma wa?’\nDaniyɛli y’a jaabi ko: “Ala y’a ka mɛlɛkɛ ci ka na jara nunu daa siri, u ma foyi kɛ ne la.”\nMasacɛ ninsɔn diyara kosɔbɛ. A y’a fɔ k’u ka Daniyɛli bɔ dingɛ kɔnɔ ani u k’a jalakibagaw fili yen jaraw fɛ. Sanni u yɛrɛ ka se dingɛ daan na, jaraw girinna u kan k’u kolow bɛɛ karikari.\nO kɔ, masacɛ Dariyusi ye sɛbɛ ci siyaw bɛɛ ma a ka mara kɔnɔ ko: ‘Ne be cii di ko bɛɛ ka bonya la Daniyɛli ka Ala kan. A be kabakow kɛ. A ye Daniyɛli tanga jaraw ma.’\nDariyusi tun ye jɔn lo ye ani a tun be Daniyɛli jati cogo di?\nƝangoya kosɔn, mɔgɔ dɔw ye Dariyusi lasun a ka mun lo kɛ?\nDaniyɛli y’a mɛn tuma min na ko sariya kura sigira sen kan, a ye mun lo kɛ?\nMun lo ye Dariyusi dusu kasi fɔɔ a ma se ka sinɔgɔ, ani a ye mun lo kɛ o dugusagwɛ sɔgɔma?\nDaniyɛli ye Dariyusi jaabi cogo di?\nMɔgɔ minw tun b’a fɛ ka Daniyɛli faga, mun lo kɛra olu la, ani Dariyusi ye sɛbɛ juman ci siyaw bɛɛ ma a ka mara kɔnɔ?\nDaniyɛli 6:2-29 kalan.\nJɛn min sirila Daniyɛli kama, o b’an hakili jigi koo jumanw na Jehova Seerew ka juguw y’a ɲini ka minw kɛ walisa k’u ka baara lasa bi tilew la? (Dan. 6:8; Zab. 94:20; Ezayi 10:1; Ɔrɔm. 8:31)\nKa kolo “faamaw” ye, Ala sagokɛlaw be se ka Daniyɛli ladegi o koo la cogo di bi? (Dan. 6:6, 11; Ɔrɔm. 13:1; Kɛw. 5:29)\nDaniyɛli tun be baara kɛ Jehova ye “tuma bɛɛ.” An be se k’a ladegi o koo la cogo di? (Dan. 6:17, 21; Fil. 3:16; Yir. 7:15)\nA ci dɔ ma A ci dɔ ma Maana 79nan: Daniyɛli filila jaraw fɛ


Bɔk 25 AKKDC08 - Masaba y'a fɔ Musa ye ko: «A fɔ - Bible Search\nBɔk 24 Bɔk 26\nMasaba ko Musa ka sarakabɔyɔrɔ lɔ\n1- Masaba y'a fɔ Musa ye ko: 2«A fɔ Isirayɛlidenw ye k'u ka bolomafara bɔ ka n'a di ne ma. N'a diyara mɔgɔ min ye, a b'a fɛ ka min di, aw k'o minɛ. 3U ka kan ka fɛɛn minw di aw b'a minɛ, o filɛ: sanu, ni warigwɛ, ani zira, 4ni jese kɔlɔbolaman, ani jese wulenman, ni jesewulen cɔncɔn, ani jese ɲanaman, ni baasi fana, 5ani sagajigigolo u ye minw wulen, ni golo minw ka kɛnɛ, ani akasiyayiri, 6ni fitinɛ tulu, ani fɛɛn kasadiman minw bena kɛ tulu mɔnta ni wusulan kasadimanw na, 7ani kabakuru kɔlɔbolaman ni kabakuru sɔngɔgwɛlɛn dɔ wɛrɛw minw bena kɛ ka sarakalasebagaw kuntigi ka fani n'a disilafani masiri. 8U ka ne ka sigiyɔrɔ dilan, ne bena sigi u cɛma. 9Ne bena n ka fanibugu nin lɔcogo yira i la, n'a kɔnɔnaminanw. Aw k'o kɛ ten le.\nLayidu taamasiɲɛ kɛsu dilancogo\n10- «U bena kɛsu dɔ dilan ni akasiyayiri ye. A jaɲa ka kɛ mɛtɛrɛ kelen ni santimɛtɛrɛ mugan ni duuru ye, a boɲa n'a jaɲa sanfɛ ka kɛ santimɛtɛrɛ bi wolonwula ni duuru ye fana. 11I k'a kɔfɛ na kɔnɔna mɔ ni sanu yɛrɛ yɛrɛ ye, k'a dagolo bɛɛ dilan ni sanu ye. 12I ka minɛfɛn naani dɔ dilan i n'a fɔ bololanigɛ ni sanu ye k'u don a nɔnkɔn naani na, fila ka don faan kelen na, fila ka don faan dɔ la. 13I ka akasiyayiri dɔw labɛn ka sanu mɔ u la, 14k'u don minɛfɛn nunu na kɛsu nin faan fila la, kɛsu nin bena to ka ta n'o le ye. 15Lɔgɔ nunu ka kan ka to kɛsu nin minɛfɛn nunu kɔnɔ, u man kan ka bɔ. 16Ne bena walaka kabakurulaman minw d'i ma, ne ka sariyaw sɛbɛnnin be minw kan, i k'olu bila kɛsu nin kɔnɔ. 17- I bena kɛsu nin datugulan dilan ni sanu yɛrɛ yɛrɛ ye. A jaɲa ka kɛ mɛtɛrɛ kelen ni santimɛtɛrɛ mugan ni duuru ye, a boɲa ka kɛ santimɛtɛrɛ bi wolonwula ni duuru ye. 18I ka *serubɛn jaa fila dilan ni sanu yɛrɛ yɛrɛ ye k'o sigi datugulan nin dakun fila la. 19I ka serubɛn kelen dilan dakun kelen na ka kelen dilan a dakun dɔ nin na, u ni datugulan nin ka nɔrɔ ɲɔgɔn na. 20U gamanw ka wili sanfɛ kɛsu datugulan kunna, k'u gamanw biri a kan k'u ɲaa sin ɲɔgɔn ma, u ɲaa bena sin kɛsu datugulan nin ma. 21I ka datugulan nin kɛ ka kɛsu nin datugu. Ne bena walaka minw d'i ma, i k'o bila kɛsu kɔnɔ. 22Ne bena n yɛrɛ yira i la o yɔrɔ la, kɛsu sanfɛ datugulan nin sanfɛ, serubɛn fila nunu cɛma, ka n ka fɔtaw bɛɛ fɔ i ye, i ka kan ka minw fɔ Isirayɛlidenw ye.\n23- «I ka tabali dilan ni akasiyayiri ye. A jaɲa ka kɛ mɛtɛrɛ kelen ye, a boɲa ka kɛ santimɛtɛrɛ bi duuru ye, a jaɲa sanfɛ ka kɛ santimɛtɛrɛ bi wolonwula ni duuru ye. 24A mɔ ni sanu yɛrɛ yɛrɛ ye, k'a dagolo dilan ni sanu ye. 25I k'a dagolo dilan k'a wili sanfɛ a ka se mɔgɔ tigɛ boɲa ma, ka sanu mɔ o kan. 26I ka minɛfɛn naani dɔ dilan ni sanu ye i n'a fɔ bololanigɛ, k'o nɔrɔ tabali nin nɔnkɔn naani nunu na, minw be bɛn ni seen naani nunu ye. 27O minɛfɛn nunu ka kan ka nɔrɔ dagolo nin gɛrɛfɛ, tabali nin talɔgɔw bena don u kɔnɔ. 28I ka akasiyayiri dɔw labɛn ka sanu mɔ u la, u ka kɛ tabali talɔgɔw ye. 29I k'a tasaw ni filenw, ani baraw ni dagaw dilan ni sanu yɛrɛ yɛrɛ ye, k'o kɛ aw ka sarakabɔminanw ye. 30- Buru minw kɛra sarakabɔ ta ye, i ka to k'o bila tabali nin kan tuma bɛɛ ne ɲakɔrɔ.\n31- «I ka fitinɛ dilan ni sanu yɛrɛ yɛrɛ ye. A ka dilan ni sanu faganin ye. A juu n'a kala, n'a daganinw: feerenbisigiw, ni kurukuruyɔrɔw, o bɛɛ ka dilan ka nɔrɔ ɲɔgɔn na. 32Bolo wɔɔrɔ ka kɛ fitinɛ nin na. Saba ka to faan kelen na, saba ka to a faan dɔ la. 33Daganin saba minw be i n'a fɔ amandiyiri deenw, olu ka sigi bolo kelen kan, ani kurukuruyɔrɔw ni feerenbisigi. O ɲɔgɔn fana ka kɛ bolo filanan kan fana, bolo wɔɔrɔ nunu bɛɛ ta ka kɛ ten. 34O daganin naani ɲɔgɔn ka kɛ fitinɛkala yɛrɛ la, kurukuruyɔrɔw ni feerenbisigiw. 35Kurukuruyɔrɔw ka kɛ bolo fila fila tuguyɔrɔ la kala la, a ka kɛ ten bolo wɔɔrɔ nunu bɛɛ tuguyɔrɔw la. 36Kurukuruyɔrɔ minw bena kɛ fitinɛkala la, o ni bolo nunu ka jɛn ka dilan ɲɔgɔn fɛ ni kala ye. U ka dilan ni sanu yɛrɛ yɛrɛ faganin ye. 37I ka fitinɛbara wolonwula nunu dilan k'u daa sin yɔrɔ la janko u ka yeelen bɔ fitinɛ ɲafɛ. 38Fitinɛ juru tigɛminanw n'a buguri cɛminanw ka kan ka kɛ nisanu yɛrɛ yɛrɛ ye. 39Fitinɛ n'a minan nunu bɛɛ ka dilan ni sanu yɛrɛ yɛrɛ kilo bi saba ye. 40- Ne ye cogo min yira i la kulu kan, i jija a bɛɛ ka kɛ ten.


Bɔk 5 AKKDC08 - O kɔ, Musa ni Arɔn tagar'a fɔ Ezipiti - Bible Search\nBɔk 4 Bɔk 6\nMusa ni Arɔn be taga Ezipiti masacɛ fɛ\n1O kɔ, Musa ni Arɔn tagar'a fɔ Ezipiti masacɛ ye ko: «Masaba, Isirayɛli ka Ala y'a fɔ ko i k'a to a ka mɔgɔw be taama dɔ kɛ ka taga kongokolon kɔnɔ k'a bato yen.»\n2Ezipiti masacɛ ko: «Masaba ye jɔn ye, fɔɔ ne ka sɔn a ta ma k'a to Isirayɛlidenw ka taga? Ne te Masaba lɔn, ne tena sɔn Isirayɛlidenw ka taga yɔrɔ si.»\n3Musa ni Arɔn ko: «Eburuw ka Ala y'a yɛrɛ yira an na. A to an ka taga tile saba taama kɛ kongokolon kɔnɔ ka saraka bɔ Masaba ye, an ka Ala, janko a kana fɔɲɔbana bila an na, walima k'a kɛ kɛlɛ be wili an fɛ.»\n4Nga Ezipiti masacɛ ko: «Musa ni Arɔn, mun na aw be mɔgɔw bɔ u ka baara la? Aw ye taga baara kɛ!» 5Masacɛ y'a fɔ tugu ko: «Jama nin cayara jamana kɔnɔ sisan, aw b'a fɛ u ka baara dabila.»\nIsirayɛlidenw ka baara be caya\n6O loon yɛrɛ la, masacɛ y'a fɔ baarakuntigiw ni jama kɔlɔsibagaw ye ko: 7«Aw kana biin di jama ma tugu i n'a fɔ fɔlɔ la, janko u ka biriki gosi n'a ye. U yɛrɛw ka taga o ɲini. 8Nga u be deli ka biriki daa min gosi, aw k'u wajibiya k'o ɲɔgɔn gosi, aw kana dɔ bɔ o la. Salabagatɔw lo, o le y'a to u ko u be taga saraka bɔ u ka Ala ye. 9Aw ka dɔ fara mɔgɔ nunu ka baara kan, u ka baara kɛ kosɔbɛ, o la, u tena u tulo malɔ galonw na.»\n10O kɔ, baarakuntigiw ni kɔlɔsilikɛbagaw tagara kuma jama fɛ k'a fɔ ko: «Masacɛ y'a fɔ ko a tena biin d'aw ma tugu. 11Ko aw be se k'a sɔrɔ yɔrɔ o yɔrɔ, aw yɛrɛw ka ta'a ɲini yen, ko foyi tena bɔ aw ka baara la fana.» 12O la, jama jɛnsɛnna Ezipiti jamana faan bɛɛ la ka taga biin cɛ. 13Baarakuntigiw tun be to ka jama ɲaa gwan k'a fɔ ko: «Aw ka kan ka baara min kɛ loon o loon, aw k'o bɛɛ kɛ, i n'a fɔ u tun be to ka biin di aw ma tuma min na.» 14Masacɛ ka baarakuntigiw tun ye Isirayɛliden minw kɛ kɔlɔsilikɛbagaw ye, u ye olu bugɔ, ani k'u ɲininga ko: «Aw tun ka ɲi ka biriki daa min gosi, mun na aw ma o dafa kunun ni bii, i n'a fɔ fɔlɔ la?»\nIsirayɛlidenw ka kasi\n15Isirayɛlidenw kɔlɔsilikɛbaga nunu tagara u makari fɔ masacɛ ye ko: «Mun na e y'i ka jɔɔnw kɛ ten? 16Biin te di u ma, o bɛɛ n'a ta, u ko an ka birikiw gosi. U b'i ka jɔɔnw bugɔra, i ka mɔgɔw filila dɛ.»\n17Masacɛ ko: «Aw ye salabagatɔw ye! Salabagatɔw! O le y'a to aw be to k'a fɔ ko aw be taga saraka bɔ Masaba ye. 18Aw ye taga baara kɛ. U tena biin di aw ma tugu, o bɛɛ n'a ta, wajibi lo aw ka biriki dafanin gosi.»\n19Biriki daa min wajibiyanin be u fɛ loon o loon, a fɔra u ye ko foyi tena bɔ o la minkɛ, Isirayɛlidenw kɔlɔsilikɛbaga nunu y'a ye k'u ta cɛnna. 20U bɔtɔ masacɛ fɛ, u ye Musa ni Arɔn kunbɛn, olu tun b'u kɔnɔna. 21U y'a fɔ u ye ko: «Aw ye baara min kɛ, Masaba k'o filɛ ka kiti tigɛ aw kan! Aw y'an koo goya masacɛ n'a ka mɔgɔbabaw ye, a kɛra i n'a fɔ aw ye murujan le don u bolo waasa k'an faga.»\n22Musa segira ka taga kuma Masaba fɛ k'a fɔ ko: «Ee Masaba, mun y'a to i be jama nin tɔɔrɔ ten? I ye ne ci mun kama? 23Kabini ne tagara masacɛ fɛ ka kuma i tɔgɔ la, a b'a la k'i ka jama nin tɔɔrɔ, i do m'a kisi fewu.»


Tim 2nan 2 AKKDC08 - Ele kɔni, ne deen, e ka barika don - Bible Search\nTim 2nan 1 Tim 2nan 3\nTim 2nan 2\nPɔli ko Timote ka barika don a yɛrɛ la\n1Ele kɔni, ne deen, e ka barika don i yɛrɛ la Yezu Krista ka nɛɛma barika la. 2I ye fɛɛn min mɛn ne fɛ seere caaman ɲana, i k'o kalifa mɔgɔsɔbɛw ma minw be se ka mɔgɔ wɛrɛw kalan n'o ye. 3E ka sɔn tɔɔrɔ ma i n'a fɔ Yezu Krista ka sɔlidasiɲuman. 4Ni mɔgɔ min donna sɔlidasiya la, n'a b'a fɛ k'a kuntigi sago kɛ, a be jija o baara la, a t'a niin don baara wɛrɛ la. 5Farikolo tolonkɛla fana te jala sɔrɔ abada, n'a ma sariya bato. 6Sɛnɛkɛla min be sɔn ka baara kɛ, ale lo be kɔn ka suman tigɛ. 7Ne be koo minw fɔra i ye, i ka miiri olu la k'u faamu, bari Matigi bena hakili d'i ma o koo bɛɛ la.\nPɔli ko Timote k'a hakili to Yezu la\n8I hakili jigi Yezu Krista la, min sara ka kunun, ale min kɛra Dawuda deen ye, ne b'ale kibaru le fɔ. 9O kibaru diman fɔli kosɔn, ne be sigɛn na, u ye ne siri ni jɔrɔkɔ ye, i n'a fɔ kojugukɛla. Nga mɔgɔ si te se ka Ala ka kuma fɔli bali. 10O le y'a to ne be koo bɛɛ muɲu Ala ka mɔgɔ wolomaninw kosɔn, waasa olu fana ka kisi Yezu Krista barika la, ani ka boɲa sɔrɔ daan te min na. 11Nin kuma nin ye tiɲɛ ye:\nN'an sɔnna ka sa ni Matigi ye,\nan fana bena kunun ka to n'a ye.\n12- N'an jijara ka tɔɔrɔ muɲu n'a ye,\nan bena kuntigiya kɛ n'a ye.\nN'an banna ale ka koo ma,\nale fana bena ban an na.\n13N'an kɛra janfaciw ye,\nale be to a ka kantigiya la,\nbari ale te se ka ban a yɛrɛ la.\nPɔli ko Timote ka kɛ baaradensɔbɛ ye\n14Mɔgɔw hakili jigi o koow la Ala ɲakɔrɔ k'a gwɛlɛya u ma k'u ka u yɛrɛ kɔlɔsi sɔsɔli gwansan ma. O te foyi ɲa fɔɔ k'u lamɛnbagaw nigɛ dɔrɔn. 15I jija ka kɛ mɔgɔsɔbɛ ye Ala ɲakɔrɔ, baarakɛlasɔbɛ min te maloya fewu, min be tilen ka tiɲɛ fɔ. 16I yɛrɛ kɔlɔsi kuma caaman ma, o ma ɲi. Bari mɔgɔ minw b'o kɛ, o tigiw be don tilenbaliya la. 17O tigiw ka kuma be cɛnni kɛ i n'a fɔ jolijugu be farisogo cɛn cogo min na. Imene ni Filɛtɔsi y'o mɔgɔ nunu dɔw ye. 18Olu minw ye tiɲɛ to yen, n'u b'a fɔ ko suuw kununna ka ban. U ye mɔgɔ dɔw jigi tigɛ, u te la Ala la tugu.\nAla ye baara min dabɔ\n19- O bɛɛ n'a ta, Ala ye koo min dabɔ, o be to a nɔɔ na. Kuma nin le kɛra o taamasiɲɛ ye, ko:\n«Minw ye Matigi ta ye, a b'olu lɔn,»\n«Mɔgɔ minw bɛɛ be Matigi bato,\nolu ka faran tilenbaliya koo la.»\n20A ma kɛ ko minan minw dilanna ni sanu ye, walima ni warigwɛ ye, k'olu dama le be soo kɔnɔ, nga minw dilanna ni yiri ye, ani bɔgɔ ye, olu fana be yen. Dɔw kɛra baara saniyanin kama, dɔw fana kɛra ɲamaɲamacɛ ta ye. 21Ni mɔgɔ min ye a yɛrɛ saniya, k'a yɛrɛ tanga koo nunu ma, ne ye minw fɔ, o tigi bena kɛ dagaɲuman ye min saniyanin be. A b'a Kuntigi mako ɲa, a labɛnnin be koɲuman sifa bɛɛ kɛli kama.\n22I yɛrɛ kɔlɔsi nigɛjugu ma, min be sɔrɔ kanbelenya la, to ka tilenninyakow kɛ, k'i jigi la Matigi kan, k'a kanu, ani ka hɛrɛ ɲini ni mɔgɔw ye, minw y'u jigi la Matigi kan ni kɔnɔgwɛ ye. 23I ka ban sɔsɔli gwansanw ma, i b'a lɔn k'olu be kɛlɛw wili dɔrɔn. 24Bari Matigi ka baarakɛla man kan ka kɛlɛ kɛ, a ka kan ka mɔgɔ bɛɛ koo diya a yɛrɛ ye, ani ka kɛ mɔgɔ ye, min be se mɔgɔw kalan na ni muɲuli ye. 25Mɔgɔ minw te sɔn a ka kalan ma, a ka kan k'olu minɛ ni dususuma ye. N'a sɔrɔ Ala bena u dɛmɛ u ka nimisa ka faran u ka kojuguw la waasa u ka tiɲɛ lɔn. 26O la, u bena u yɛrɛ sɔrɔ ka bɔ Sutana ka jɔɔ la, min tun y'u minɛ janko a ka to k'a sago kɛ n'u ye.